

Vor 2001
Sunnudagur 14. janúar 2001
Sunnudaginn 14. janúar 2001 kl. 11:00 komu félagar saman við brúna við Skógræktina í Fossvogi og ágætu veðri miðað við árstíma. Gengið var yfir brúna á Kringlumýrarbraut og gengið eftir getu í Nauthólsvík, að Nauthóli o.s. videre. Að lokinni hressandi göngunni á ánægju samfundanna var haldið í Logaland 16 þar sem okkar beið rjúkandi grænmetissúpa með heimabökuðu brauði hjá Ingibjörgu, sem gekk ekki.

Þeir sem gengu voru: (Bói, Fanney, Ninna, Maja, Sævar, Obba og Þórólfur big one). Síðar komu Sigga Ó., Hanna, Helga og Rakel Anna. Hlín Vilhjálmsdóttir var hjá Ingu ömmu. Mikil ánægja ríkti meðal þeirra sem mættu og ákveðið var að hittast aftur næsta sunnudag við Rauðavatn.

Bói og Sævar voru kosnir í gönguleiðanefnd og ósýnilega Þorrablótsnefndin fór strax af stað undir stjórn Fanneyjar. Þorrablót verður föstudaginn 2. febrúar kl. 18:00 í sal í Seljakirkju.

Sunnudagur 21. janúar 2001
Gengum í Rauðavatnsskógi. Rigning og rok sem við fundum ekki fyrir! Skoðuðum listaverk og svei mér þá að trén (eða er það trén) hafa stækkað síðan síðast! Ég hélt að ekki væri hægt að týna fólki í skóginum, en raunin er önnur. Vel mætt.

(Bói, Inga, Fanney, Ninna, Reynir, Svana, Ásta María, Pétur, Svana Birna, Arnór, Helena, Þóró, Berglind, Ásgeir Hilbert, Sólveig, Jóh. Þórólfur, Obba og Sævar. Samtals 18 manns. Heyr, heyr!)

Sunnudagur 28. janúar 2001
(Fanney skráði frá 28/1 – 25/2 á meðan ég (Obba) var í Hveró). Gengið var umhverfis Hvaleyrarvatn í afar fögru “vetrar”veðri. Sól og logn og um frostmark. Gróðurinn glitraði af hrími næturinnar í sólinni. 

Þeir sem mættir voru: Fanney, Ninna, Inga, Bói, Tómas Jökull (barnabarn) Þórólfur stóri og Sævar.

Sunnudagur 4. febrúar 2001
Gengið var í Heiðmörkinni byrjað Vífilstaðamegin. Gott veður – sól og ekki kalt. Göngumenn skiptust í tvo og tvo svona eftir því hvenær menn komu og hvar þeir lögðu upp. Sumir hittu aðra og sumir hittu enga eða svoleiðis.

(Sævar, Þórólfur, Ninna, Aðalsteinn, Bói, Inga, Gunnar Már og Ásta Sigga).

Sunnudagur 11. febrúar 2001
Hittumst við listaverkin í Grafarvogi rétt hjá Gufunesi. Þar var gengið mislangt eftir nýjum göngustíg meðfram ströndinni í grenjandi rigningu en hlýju veðri. Þeir sem lengst gengu inn að Korpu.

(Sævar, Þórólfur, Fanney, Reynir, Svana, Ásta, Svana Birna, Bói, Inga og Tómas Jökull).




Sunnudagur 17. febrúar 2001
Hittumst á bílastæðinu við Reykjalund. Rigning og nokkuð hvasst. Gengum að Bjargi og yfir göngubrú yfir Varmá og Byggðahverfið til baka. Sævar og Þórólfur gengu marga hringi.
(Sævar, Þórólfur, Fanney, Ninna, Siga Ósk, Ingibjörg og Bói).

Ásta María skrifar: Þá var það síðasta sunnudag að við vorum aftur sein (fengum ekki krakkana frá teiknimyndunum) kl. 11.30 og gengum bara aftur hjá listaverkunum og út í Geldinganes (heitir það ekki það annars) og krakkarnir fóru örugglega tvisvar vegalengdina, þvílíka króka sem þau tóku. Þá mættu hjá okkur Svana, Ásta, Guðjón, Helena, Svana B. og Arnór.

Sunnudagur 25. febrúar 2001
Hófum göngu okkar hjá brúnni upp að sumarbústöðunum rétt áður en komið er að Lögbergi. Þar var alveg hífandi rok og snjó fjúk. Vegmóðir létu það ekki á sig fá og örkuðu af stað. Fljótlega fóru sumir að finna til kulda og gengu fram og til baka svo að þeir fengju ekki vindinn alltaf í fangið. Aðrir létu það ekki á sig fá og örkuðu lengra. Þegar til baka kom að bílunum sást ekki til þeirra mæðgna Elínar Birnu og Valgerðar. Skarphéðinn sá sitt óvænna og fór af stað á Jeppanum til að sækja þær í þessu mannskaða veðri. Þær komu einar til baka með beiðni til Sævars Jeppaeiganda um að reyna að ná Mussónum af svellinu. Mússinn þurfti ekki guð hann gat sjálfur. Nú eftir þetta allt fengu þeir sem urðu eftir afmæliskaffi úr skottinu hans Skarphéðins. Elín Birna varð 19 ára í dag. Súkkulaði og með því.

(Sævar, Þórólfur, Fanney, Ninna, Svana, Reynir, Ásta María, Svana Birna, Arnór Örn, Skarphéðinn, Valla og Elín Birna).

Sunnudagur 4. mars 2001
(Nú tekur Obba aftur við skrifum). Gengið frá nýju rafstöðinni, ljótu, í roki og 2ja stiga frosti. Skaplegt veður þegar komið var í fulla ferð! Sumir gengu langt, aðrir gengu lengra og sumir gengu hinum megin við Elliðaánna! Gat naumlega greint hver þar var á ferð! Ágætis ganga en fámennt.

(Obba, Fanney (hinu megin), Sævar og Þórólfur big one).

Sunnudagur 11. mars 2001
Farið inn í Rauðhóla, yfir brúna og á bílastæðið! Þið vitið! Gott veður, frekar hlýtt en smá vindur. Gengið var ja! í hring frá rauða skúrnum og aðrir gengu stærri hring til hægri í átt að Þinganesi eða Þingnesi og enn aðrir gengu einhvern annan hring, en allir komu til baka að bílastæðinu og það var fyrir öllu!

(Obba, Þórólfur big one, Sævar, Fanney, Ninna, Maja, Dolli, Svana, Ásta María, Svana Birna, Bói, Inga, Skarphéðinn og Valgerður. Þráinn og Karl Óskar komur svo ríðandi úr einni átt og fóru til baka í sömu átt eftir að hafa fengið bensín (brauð) á hestana!)

Sunnudagur 1. apríl 2001
Frábært veður. Ekkert plat! Gengið frá styttunum í Grafarvogi (þær voru svo illa staðsettar!) og út í Geldingarnes. Þrír gengu langt en einn styttra.

(Sævar, Jóh.Þórólfur, Fanney gengu langt Obba styttra)
Benzanum hans Jóh. Þórólfs var stolið fyrir utan Ljósheimana um hábjartan og sólríkan dag. Um kl. 13.00. Alveg með ólíkindum.
Sunnudagur 8. apríl 2001
Farið upp á Úlfarsfell í sólskini og blíðu. Benzinn fundinn var ekki týndur lögreglan var sama sem með hann! Lét flytja hann í Vöku!

(Ninna, Fanney, Karl Óskar, Sævar, Jóh. Þórólfur og Obba)

15. apríl 2001 páskasunnudagur
Gengið í hæstu hæðum ! fyrir ofan Reynisvatn í átt að Langavatni. Aurbleyta svo ganga utan vegar ekki æskileg, en sól var og ljómandi útivistarveður.

(Ninna, Obba, Sævar og Jóh. Þórólfur).

Sunnudagur 22. apríl 2001
Komið saman við Hafravatnsrétt. Veður gott í byrjun sól en aðeins kul í lofti. Þegar gangan var hálfnuð skipuðust veður í lofti og ísköld hellirigning helltist yfir göngugarpa sem styttu göngu í annan endann! Ekta íslensk veðrátta.

(Ninna, Aðalsteinn, Þóró, Berglind, Ásgeir Hilbert, Sólveig, Svana, Reynir, Sævar, Jóhannes afi og Obba).

Sunnudagur 29. apríl 2001
Hittumst fyrir ofan Lögberg “hægra megin“ þið vitið! Sól, en aðeins kalt í lofti í byrjun göngu. Sævar og Jóh. Þórólfur fóru alveg UPP en við hin heldum okkur neðar. Börnin fyrst fúl á göngunni en þegar komið var á svæði Waldorfskólans varð annað upp á döfinni og margt bar fyrir augu. Þarna voru hænur og einn hani, köttur og fullt af fuglum, einnig ýmis leiktæki ásamt völundarhúsi á hæð með járntré í miðju. Það kenndi svo sannarlega margra grasa á svæðinu. Ljómandi útivera.

(Fanney, Bói, Inga, Sævar, Jóh. Þórólfur, Berglind, Þóró, Ásgeir Hilbert, Sólveig og Obba amma!)

Sunnudagur 6. maí 2001
Hífandi rok og úði var við Perluna svo varla var stætt. Fólk gekk í vestur, fólk gekk í austur, fólk gekk í suður og sumir í hring. Börnin ánægð í kanínuleit í skóginum! Svo fóru nokkrir upp í lyftunni í Perlunni þegar einn fór niður. Maður þarf að vera hugsanalesari til að vera í þessum klúbb! Ágæt ganga.

(Obba, Þóró, Berglind, Ásgeir Hilbert, Sólveig, Jóhannes afi, Sævar, Fanney, Bói og Inga).

Sunnudagur 13. maí 2001
Íslendingar neðstir ásamt Norðmönnum í Evróvision keppninni! 3 stig. Gengið frá Hlégarði. Áttum að fara í austur en Sævar réði því að við fórum í vestur! Sumir fóru svo í austur og hittu “vesturfarana“ ekki. Sumir gengu en aðrir brugðu sér í kaffi. Ágætt veður, logn en dálítið mistur.

(Sævar, Ninna, Svana, Reynir, Obba og Jóh. Þórólfur “vesturfarar“ Skarphéðinn Ó. og Valgerður “austurfarar“ ásamt Bóa sem fór í kaffi þar sem hann sá engan!)




Sunnudagur 20. maí 2001
Gengið eða fokið í Elliðaárdalnum. Jóh. Þórólfur 70 ára í dag. Ekki voru nú margir mættir í “fokið“. Ingibjörg og Fanney stóðu þetta allt af sér og fuku um dalinn.

Laugardagur 26. maí 2001
Lokaganga austur í Miðfellslandi. Dolli 40 ára og Sævar 55 á morgun. Ljómandi gott veður. Logn og hlýtt. Þeir sem stóðu undir nafni sem göngumenn í lokin voru: Svana, Reynir, Sævar og Jóh. Þórólfur. Við hin þáðum veitingar í boði Dolla í sumarbústað “Óskar og Siggu“. 

Þau sem það gerðu voru: Maja, Sigga, Jóndi, Ninna, Aðalsteinn, Egill, Agnes, Bói, Skarphéðinn, Valgerður, Elín Birna, Gunnar Már, Karl Óskar, Obba, Sólveig, Sævar, Jóh. Þórólfur, Svana, Reynir, Sigga Ó. og að sjálfsögðu afmælisbarnið Dolli. Ásgeir Hilbert var með en kom aldrei í hús! Fór bara í “Svönu- og Reynisbústað“. Fanney var fjarri góðu gamni með hálsbólgu í borginni.

Haust 2001

Sunnudagur 4. nóvember 2001
Gangan byrjuð ha, ha, ha!!!! Byrjun lofar góðu. Vegmóðsfélagar hittust vestan megin við Rauðavatn, en Ninna hinu megin. Nokkuð var svalt í veðri og jafnvel sleipt hér og þar. Kári beit í kinnar. Obba gekk úr Ljósheimum um Laugardalinn til Svönu og Reynis vegna krankleika dagana á undan! Frábært göngukaffi og frábært að hittast. Ákveðið að verða sér út um Vegmóðshúfur , rauðar og bláar. Ninnu + Fanneyjar framtak.

(Svana, Reynir, Ásta María, Svana Birna, Arnór, Helena, Bói, Inga, Ninna, Sigga G., Jóndi, Hanna, Óskar Ingi, Rakel Anna, Fanney, Þráinn, Jóh. Þórólfur, Obba, Þóró, Berglind, Ásgeir Hilbert og Sólveig).

Sunnudagur 11. nóvember 2001
Gengið út að olíutönkunum í Örfirisey og út í hafnarkjaft þ.e. út að vita. Fínt veður logn og sól, en kalt. Síðan settust menn inn í Kaffivagninn og fengu sér hádegiskaffi, nema Þórólfur og Sævar. Þeir voru horfnir.

(Fanney, Kalli, Ninna, Svana, Ásta M., Svana Birna, Sævar, Þórólfur, Bói og Ingibjörg). (Fanney skráði).

Sunnudagur 18. nóvember 2001
Vegmóður hittist við hliðið inn í Heiðmörk, Vífilsstaðarmegin. Sumarblíða í nóvember, aðeins suddi smá vindur en hlýtt. Ágætis ganga. Gott að fá nýtt súrefni í lungun!

(Fanney, Karl Óskar, Þráinn, Ninna, Bói, Ingibjörg, Sævar, Þórólfur og Obba).

Sunnudagur 25. nóvember 2001
Hist við Skógræktina og gengið í austur en ekki vestur. Veður virðist vont, snjókoma og rok, en reyndist svo ágætt er á reyndi. Mjög hressandi ganga.

(Fanney, Karl Óskar, Sævar, Þórólfur “big one” og Obba)

Sunnudagur 2. desember 2001
Vegmóðsfélagar hittust á bílastæðinu austan við Höfðabakkabrúna eða svo gott sem. Allt á kafi í snjó. Gengið var með Elliðaánum í vestur og sumir villtust og gengu í hringi í skóginum!! Ekki þurfti að kalla út björgunarsveitir í þetta skiptið!!!!! Allir – þessir fáu sem gengu – komust í bílana og í göngukaffi til Fanneyjar og Þráins í Hléskóga. Þar var jólalegt um að litast og meðlæti eftir því. Vegmóðshúfurnar afhentar, bláar og rauðar, merktar Vegmóði! Verð á húfu kr. 800.-. Hressandi ganga þótt þungfært væri.

(Fanney, Karl Óskar, Þórólfur “big one” og Obba) Bói og Ingibjörg voru í bílnum þegar ég kom til baka. Veit ekki hvort þau gengu!! Í kaffi komu svo auk áðurnefndra: (Sævar, Sigga Ó., Ninna, Sigga G., Maja, Dolli, Hanna, Óskar Ingi, Rakel Anna, Gunnar Már, Skarphéðinn Ó. og Valgerður).

Sunnudagur 9. desember 2001
Félagar hittust við Fossvogskirkjugarð og gengu að leiðum látinna ástvina. Gengum að leiðum Ásgeirs, Hilberts, Ástu, Óskars, Geirs, Snorra , Maríu og Gylfa. Gott veður en farið að hlána og sleipt á köflum. Ágætis ganga og gott að fá súrefni í lungun.

(Fanney, Þráinn, Reynir, Svana, Ásta María, Pétur, Svana Birna, Ninna og Obba).

Vor 2002

Sunnudagur 20. janúar 2002
Fyrsta ganga ársins var sunnudaginn 20. janúar kl. 11:00. Gengið var í Laugardal í Reykjavík, gömlu þvottalaugarnar skoðaðar. Veðrið lék við göngumenn. Logn, heiðskýrt, glampandi sól og ca 3ja stiga hiti. Kaffi var í Ljósheimum 4 hjá Obbu og Þórólfi. Obba afhenti Vegmóðsritið yfir göngur á árinu 2001 og kom þá ýmislegt misjafnt í ljós!!! Í fyrsta lagi þá vantaði alveg göngur í febrúar, þegar Skarphéðinn Óskarsson gekk!! (Ég var þá á Heilsustofnuninni í Hveragerði) í öðru lagi gengu Bói og Inga sunnudaginn 2. desember, en sátu ekki bara í bílnum!! Og í þriðja lagi hafði Ásta María gengið einhvern tíman þegar ég sá ekki til og þar með var hún ekki skráð í göngu!!! Vonandi liggur þetta ekki mjög þungt á fólki og hefur í huga að nauðsynlegt er að segja “ klukk klukk” við ritarann svo viðkomandi verði skráður “gangandi” í göngunum!

Eitthvað var ákveðið með Þorrablót en það fór fyrir ofan garð og neðan hjá mér! Ég fæ að frétta það tímanlega svo ég geti mætt!

(Bói, Reynir (gekk frá Glæsibæ í Ljósheima), Svana, Valgerður, Skarphéðinn Óskarsson, Ingibjörg, Sigríður Ósk, Karl Óskar, Fanney, Sævar, Svana Birna, Ásta María, Ninna, Þórólfur jr. Ásgeir Hilbert, Sólveig og Þórólfur gamli). Svo var það þetta með Aðalstein. Hann kom eftir “lengstu gönguna” alla vega kom hann síðastur úr göngunni! Brynja, Skarphéðinn J. og Jónas Hilbert komu úr Kálfholti. Hörður rak svo lestina og sýndi sig og sá aðra. Ég var heima enda hálfgerð “skakklöpp” eftir fallið í síðustu viku!

E.S. Nú er búið að setja inn göngurnar frá tímabilinu 28/1 – 25/2 2001 á meðan ég var í Hveragerði. Þar kom í ljós að það var 17. febrúar sem Ásta María gekk t.d. þar sem hún hélt að hún hefði ekki verið skráð!! Nú getur hún andað léttara!!! Leiðréttingin ætti að vera komin til allra sem fengu hefti frá 2001. Ekki má ég skreppa aðeins í hvíld frá ykkur í Hveragerði svo ekki fari allt úr böndunum!

Sunnudagur 27. janúar 2002
Það var mjög hvasst og kalt og búið að loka fyrir bílastæðið þarna við stytturnar í Grafarvogi. Gengið var út í Geldingarnes og þar var sól og heldur hýrra, ekki eins hvasst. Við tókum eftir tjaldi (fuglinum) í fjörunni, fullt af þeim og undruðumst við það því að við héldum að hann væri farfugl. Mig minnir að við hefðum séð hann þarna líka í fyrra um þetta leyti.

(Fanney (skráði gönguna), Þráinn, Ninna og Aðalsteinn)

Sunnudagur 3. febrúar 2002
Farið í Rauðavatnsskóg að austanverðu! Kalt en hlýnaði er komið var á milli “stóru” trjánna. Gengið upp að “himnastiganum” sem heitir víst Norðurljósasæti (listaverk!) og niður í skóginn aftur og inn í hann að leita að ævintýrum!! Komumst inn í ævintýraheim með hengirúmi og fleiru yfirnáttúrulegu!! Ljómandi ganga og hressandi að paufast um í skóginum.

(Svana, Ásta María, Svana Birna, Ninna, Obba og Þórólfur “old one”).

Sunnudagur 10. febrúar 2002
Gengið frá Loftleiðahótelinu niður í Nauthólsvík. Gott veður frost og snjór á jörðu. Eitthvað fór lítið fyrir göngufólki! Sævar kom víst til að láta vita að hann gengi ekki! en Ingibjörg mætti og gekk og gekk og gekk, ásamt Karli Óskari. Hvar var mannskapurinn?

Þorrablót Vegmóðs var haldið í Viðarima 20 hjá Ástu Maríu og Pétri og var mæting klukkan 17:00. Og nú birtust Vegmóðir með “gott í poka”. Slegið var upp veisluborði með innihaldi pokanna ásamt ýmsu innleggi frá húsráðendum. Gerðu menn nú matnum góð skil og áttu saman ánægjulegar samræður. Fanney sló í glas og bað um orðið og sagði að hér og nú yrði opnuð heimasíða Vegmóðs og bað hún Sigríði Ólafsdóttur að opna síðuna og mannskapurinn fagnaði mikið. Slóðin er vegmodur.com Frábært framtak hjá Fanneyju og Karli Óskari. Börnin sem mættu skemmtu sér hið besta og komu með heimatilbúið skemmtiatriði sem féll í góðan farveg. Voru allir ánægðir með blótið og þökkum húsráðendum fyrir að veita okkur húsaskjól!

(Sigríður Ólafsdóttir, Ninna, Aðalsteinn, Sigga G., Maja, Dolli, Jóndi, Bói, Ingibjörg, Fanney, Þráinn, Karl Óskar, Gunnar Már, Skarphéðinn Ó., Valgerður, Guðrún Lára, Elín Birna, Reynir, Svana, Ásta María, Pétur, Svana Birna, Guðjón, Lilja Birna, Helena, Arnór, Obba, Jóh. Þórólfur, Þórólfur jr., Ásgeir Hilbert og Sólveig). 

Sunnudagur 17. febrúar 2002
Hittumst í “skóginum” undir Hamrahlíðinni. Gengum upp og niður! Veður gott, snjór og logn inni í skógi! Sumir gengu langt upp en aðrir styttra, en allir upp og svo niður aftur!!!! Svana, Reynir og Jóh. Þórólfur biðu eftir að Obba (ég) kæmi niður, síðan biðu Obba og Jóh. Þórólfur eftir að Sævar kæmi niður og að lokum beið Sævar eftir að Fanney kæmi niður! En þessir sex(ý) einstaklingar komu í göngu þennan dag.




Sunnudagur 24. febrúar 2002
Þá var það Fossvogurinn við brúna og gengið til vesturs! 10 – 11 stiga gaddur og vindur = 20 – 30 stiga frost!!!!! Alla vega beit í kinnar og nef. Rosalega kalt, enda fréttist að einum sem fékk sér molakaffi í Nauthól til að hlýja sér!!!(JÞG). Ekki voru margir mættir í þetta sinn. Sævar kom til að kíkja á aðstæður en hann er búinn að vera með flensu og treysti sér ekki í gönguna.

(Fanney, Jóhannes Þórólfur og Obba).

Sunnudagur 3. mars 2002
Samkvæmt samtali við Sævar var gengið í ágætu vetrarveðri frá bílastæðinu að Reykjalundi og vítt og breitt í rúma klukkustund. Snjór var yfir öllu en skaplegt veður. Ekki voru nú margir mættir en þau sem gengu voru Sævar og Fanney.

Sunnudagur 10. mars 2002
Gengið í nágrenni Elliðavatns í þungum snjó en sólarbirtu. Ekki fór mikið fyrir Vegmóðs félögum því einungis tveir mættur.

(Sævar og Jóhannes Þórólfur)! USS, USS, USS!!

Sunnudagur 17. mars 2002
Mannskapurinn hittist við Nauthól í Nauthólsvík. Gengið var í vestur og aðeins í suður og dálítið í norður!! Allir skiluðu sér aftur í bílana með eplakinnar og rauð nef. Sól, en kaldur vindur í fangið í bakaleiðinni. Ljómandi hressandi ganga. Að göngu lokinni var kaffi hjá Bóa og Ingibjörgu og meira að segja afmæliskaffi Bóa. Fínt, fínt og nammi namm!

Þeir sem gengu: (Fanney, Karl Óskar, Ninna, Aðalsteinn, Svana, Reynir, Ásta María, Svana Birna, Sævar, Þórólfur “old one”, Ásgeir Hilbert, Sólveig og Obba. Þeir sem komu svo í kaffi auk Bóa og Ingibjargar, Sigríður Ólafsdóttir, Sigga “yngri”, Maja, Gunnar Már og Þórólfur “young one”!)

Sunnudagur 24. mars 2002
Hitts- (það er nú það!!) skammt frá Hafravatnsrétt. Rigning á leiðinni að Hafravatni (í bílunum!) en stytti upp er langt var af stað í gönguna. Ljómandi hressandi ganga og nú er aðeins farið að hlýna. Hiti ca 5-6 stig. Þórólfur “old one” fór upp á topp og skilaði sér niður! Við hin gengum í austur og upp brekkuna og til baka aftur! Komum heit og hlý til baka.
(Ingibjörg, Bói, Sævar, Þórólfur “old one” og Obba).

Sunnudagur 31. mars páskadagur. Ekki gengið.

Sunnudagur 7. apríl 2002
Í þetta sinn var farið út á Álftanes og ganga átti í átt að Gálgahrauni en þar sem mikil drulla var í jörðu höfðu Vegmóðsfélagar ekki löngun til að “drulla” sig. Þó eru undantekningar frá öllum reglum!! Fanney mátti til með að “prufa” og kom “túttufull” af drullu til baka. Bói og Ingibjörg gerðu heiðvirði lega tilraun við “drulluna” og komu skárri til baka!! Hvað varð um Reyni? Við hin heldum okkur á malbikaða stígnum, en máttum þola skvettur frá bílaumferðinni. Öll lifðum við þetta af hress í sinni en blaut vorum við í lokin! Fengum á okkur haglél nema þeir sem skotist höfðu inn í “Mikruna”! Annars var ágætt veður, sól með hagli á milli!

(Ninna, Aðalsteinn, Bói, Ingibjörg, Fanney, Karl Óskar, Reynir, Svana, Obba, Þórólfur “old one” og Sævar).

Sunnudagur 14. apríl 2002
Þá var það smábátahöfnin í Elliðaárvogi. Slyddu snjór og krap. Aðstaðan skoðuð og síðan tekið á ról. Misjafnt var “rólað” en allir komu þeir aftur o.s.frv. Sólveig var enn í afmælisfötunum frá því daginn áður hjá Obbu ömmu svo stutt var “rólið” hjá þeim og Ninna, Maja og Sigga komu, sáu og fóru án þess að fara út úr bílnum. Síðan fór hersingin í kaffi til Karls Óskars á Langholtsveginn. Kaffi og með því og Vegmóðsmyndasýning á risa skjá 52 tommur eða eitthvað þannig!!!! Ljómandi skemmtilegt.

(Sigga Ó. í kaffi, Ninna, Sigga, Jóndi, Maja, Dolli, Bói, Ingibjörg, Fanney, Þráinn, Reynir, Svana, Obba, Sólveig, Þórólfur “old one” og Sævar).

Sunnudagur 21. apríl 2002
“Hægra megin fyrir ofan Lögberg”. Lætur ekki ókunnuglega í eyrum. Ég (Obba) keyrði þó næstum því að Waldorfskólanum þar sem ég var með Ásgeir Hilbert og Sólveigu!! (góð afsökun) og Þórólfur “old one” gekk þaðan til fjalla! Hinir komu gangandi neðan frá þjóðveginum, nema Sævar hann keyrði líka að sama stað og ég. Hann er á annarri löppinni, er að fara í hnéaðgerð 24. apríl. Gangi honum vel. Skarphéðinn Ó., Valgerður og Fanney gengu einnig upp í mót en við Ninna og krakkarnir skoðuðum skólasvæðið, hinir komu reyndar á eftir. Þarna kenndi ýmissa grasa og voru þarna meðal annars íslensk hænsni í hænsnakofa og verptu hænurnar fyrir utan kofann!! Þarna er völundarhús, bátur, ævintýrakastali og víkingavirki í hlíðinni ásamt mörgu öðru forvitnilegu. “Staðahaldarinn” sænsk-íslensk kona kom þarna að gefa hænsnunum og fræddi hún okkur um starfsemina á svæðinu. Þarna er leikskóli, grunnskóli til 14 ára aldurs og verkstæði þar sem fatlaðir vinna á. Ásgeir Hilbert og Sólveig undur sér vel á staðnum og sama má segja um okkur öldungana!! Voru allir kátir og hressir, þótt gigt, bakveiki og hnémeiðsli væru að angra suma!! Veður var ágætt, hlýtt og logn niðri en vindur uppi, rigningarsuddi og sól til skiptis!! Frekar blautt var á enda mátti sjá snjóskafl á svæðinu. Ákveðið var að fara í Kálfholt til Skarpa og Brynju, laugardaginn 11. maí nk. vera þar um klukkan 13.00.

(Ninna, Fanney, Skarphéðinn Ó., Valgerður, Obba, Þórólfur “old”, Sævar (var í jeppanum), Ásgeir Hilbert og Sólveig).

Ein ganga var þann 28. apríl. Fanney skráði hana og hún er á netinu.

Sunnudagur 12. maí 2002
Ekið var í Mosfellsdal og gengið í átt að Skammadal og upp í hann! Ágætis gluggaveður, sól, frekar kalt og vindur. Nokkrir létu sig hafa það að ganga og “Hanna veifaði úr vinnunni”. Þeir sem röltu voru: Fanney, Linda Sóley Birgisdóttir Þráinssonar 7 ára og safnaði nöfnum á blað!!, Sævar, Obba og Þórólfur “old one”. Fleiri voru nú ekki mættir í lokagönguna sem við Fanney ákváðum, á staðnum, að yrði í dag!! Að göngu lokinni bauð Dolli í þetta fína göngukaffi í Grundartanga (ekki í verksmiðjunni!) Þá fjölgaði nú heldur betur því auk áðurnefndra “feitletraðra” göngugarpa komu í kaffið: Sigga Ó., Bói, Ingibjörg, Tómas Jökull (4ra ára), Ninna, Aðalsteinn, Sigga G, Jóndi, Maja, Dolli (auðvitað!!) Agnes, Egill, (Dollabörn), Óskar Ingi, Villi og Hjördís.
Þar með er Vegmóður farinn í sumarleyfi fram að haustgöngum!



Haust 2002

Sunnudagur 6. október 2002
Fyrsta ganga Vegmóðs á haustönn! Hist var við rafstöðina (ljótu) inn við Elliðaár. Rigning var og rok en 12 stiga hiti. Nudd var í andlitið til að byrja með en þegar inn á milli trjánna var komið var logn og blíða. Sumir gengu stutt en aðrir gengu lengra. Svona eins og gengur!! Þetta var reglulega hressandi ganga og vítamínsprauta fyrir þá sem mættu. Eftir göngu var kaffi hjá Fanneyju og Þráni, geri ráð fyrir að Þráinn hafi tekið til höndum! Ljúffengar veitingar voru í boði og fólk ánægt yfir að vera farið að hittast á ný. Rabbað saman um eitt og annað yfir kaffi (gosi og vatni) og meðlæti!

(Þeir sem mættu: Fanney, Þráinn, Bói, Reynir, Svana, Ásta María, Svana Birna, Helena, Obba, Jóhannes Þórólfur, Þórólfur jr., Berglind, Ásgeir Hilbert, Sólveig og Sævar.)

Sunnudagur 20. október 2002
Komið saman við afleggjarann hægra megin áður en komið er að Lögbergi! Kalt í lofti en sól skein. Beit aðeins í kinnar og vetur minnir á sig.Hann ekki langt undan. Gengið var langt og misjafnt eins og venjulega! Alla vega gengu allir að skálanum, Lækjarbotnum. Skoðaður var hellir þar í grennd og gerði hann lukku hjá dömunum litlu sem gengu með okkur. Hressandi ganga í haustkulinu.

(Fanney, Ninna, Ásta María, Svana Birna, Kara Líf (vinkona hennar), Sævar,Jóhannes Þórólfur og Obba)

Sunnudagur 3. nóvember 2002
Hist var á bílastæðinu við Glæsibæ, vestan megin. Sumir komu gangandi að heiman! Gengið var í Laugardalnum og allt um kring. Sumir lengra en aðrir en allir fengu þó súrefni í lungun. Einmuna blíða. Hiti og smá rigning eins og á vordegi. Það eina sem minnti á haust eða vetur var fallandi lauf á leið okkar. Kaffi og meðlæti í Ljósheimum 4 hjá Obbu og Jóh.Þórólfi.

Þeir sem mættu: Fanney, Sigríður Ósk, Ásta María, Svanfríður Birna, Sólveig, Berglind, Þráinn, Sævar, Þórólfur jr., Óskar Ingi, Ásgeir Hilbert, Reynir, Rakel Anna, Anna (Hanna!), Svana, Bói, Obba og Jóhannes Þórólfur (skrifað upp í sömu röð og í gestabókinni!!). Hörður kom reyndar í lokin!

Sunnudagur 1. desember 2002
Hist var í Laugarnesinu skammt frá „Hrafni Gunnlaugssyni". Veður eins og best var á kosið. Logn en aðeins hafði gert ísingu svo varlega þurfti að stíga til jarðar. Ljómandi ganga með Viðey í „nærsýn"! Könnuðum nýjar framkvæmdir sem komu í ljós í göngunni. Á eftir var farið í kaffi og meðlæti til Reynis og Svönu á Rauðalækinn.

Þeir sem gengu: Ásta María, Svana Birna, Guðjón Karl, Arnór Örn, Svana, Reynir, Berglind, Þórólfur, Ásgeir Hilbert, Sólveig, Obba, Jóh. Þórólfur, Fanney, Ninna, Sigríður Ósk og Jóndi. (Ingibjörg gekk í Fossvogi!) Í kaffi komu svo Bói, Lilja Birna og Kristján Karl.

Sunnudagur 15. desember 2002
Hópurinn hittist við Rauðavatnsskóg í rigningu og roki. Ekki beint jólalegt veðurfar þessa dagana. Gengið var með piparkökur og kakó inn í skóginn. Fórum inn í skógarlund og var þar logn og engin rigning! Fanney var svo forsjál að hún hafði komið á undan og kveikt á kerti og komið fyrir stólum og borði með kakóinu á!! Fyrirhyggja í lagi. Tekið var lagið þarna í skóginum og sungin jólalög um leið og kakóið var drukkið og piparkökurnar borðaðar. Það var aldeilis gaman að sjá allt Vegmóðsfólkið saman komið í skóginum. Og merkilegt nokk þá er hægt að villast í skóginum og villtist fólk á leið fram og til baka!!! Vel var mætt í jólagöngu Vegmóðs að þessu sinni. Það var vel. Gleðileg jól!

(Bói, Ingibjörg, Ninna, Hanna, Óskar Ingi, Rakel Anna, Fanney, Þráinn, Karl Óskar, Bjarki Viðar, Linda Sóley, Dagný Fjóla barnabörn Þráins, Skarphéðinn Ó., Valgerður, Reynir, Svana, Guðjón Karl, Helena, Arnór Örn, Kristján Karl og vinkona Helenu, Tinna?, Obba, Þórólfur jr.,Berglind, Ásgeir Hilbert, Sólveig og Sævar.)

Vor 2003
Sunnudagur 5. janúar 2003
Gleðilegt nýtt ár. Við hittumst við Veðurstofuna í mildu veðri en dálítið hvössu. Gengum sem leið liggur inn í Fossvogskirkjugarð. Þar vitjuðum við genginna Vegmóðsfélaga, kveiktum á kertum og lögðum á leiði þeirra. Geir Jónsson hefði orðið 75 ára í dag og minntumst við þess sérstaklega. Göngukaffi var að þessu sinni í Stórholti 47 hjá Ninnu og Aðalsteini.

(Obba, Þórólfur, Reynir,Svana, Ásta María, Svana Birna, Sævar, Fanney, Þráinn, Karl Óskar, Skarphéðinn, Valla, Bói, Inga, Dolli, Egill,Agnes, Sigga og Jóndi komu akandi inn í kirkjugarðinn. Í kaffinu voru svo Maja, Hanna, Ninna og Aðalsteinn.)

Sunnudagur 19. janúar 2003
Í mjög fallegu vetrarveðri hittust Vegmóðir rétt fyrir innan hliðið að hesthúsunum á Andvaravöllum. Mjög kalt var í veðri og frostið beit svo harkalega í kinnar að það voru aðeins tveir sem gengu heilan hestamannahring (Þórólfur og Sævar ) Við hin gengum um hesthúsahverfið og eiginlega beint að hesthúsi Þráins og co. Við komum að hesthúsinu um það leyti sem þeir Þráinn, Kalli og Villi voru að fara í reiðtúr. Þeir buðu okkur inn í hesthús á meðan og kaffi. Eftir reiðtúrinn þá fóru Sólveig og Berglind á hestbak hinir létu kaffið duga. Spjallað var um heima og geyma í kaffistofunni til kl. hálf eitt.
Þetta var gangan þegar hestarnir gengu.

(Ninna, Fanney, Berglind, Þórólfur jr., Sólveig, Ásgeir, Sævar, Þórólfur, Bói, Inga. Hestamenn: Þráinn, Kalli og Villi.)

Sunnudagur 2. febrúar 2003
Í dæmigerðu þorraveðri mættu Vegmóðir í Logaland 16 með nesti og nýja skó. Nestinu var skutlað inn á borðstofuborð og síðan arkað út í Þorrann. Bjart var yfir, frost og snjór. Stefanía Vilhjálmsdóttir fór í sína fyrstu göngu með Vegmóði í dag, dúðuð ofan í vagninn sinn og sofnaði brátt. Við mættum óvenju seint til göngunnar eða kl 12. Tilefnið var hið árlega þorrablót Vegmóðs. Eftir göngu var notalegt að finna ilminn af hákarli og rófustöppu enda tóku menn hraustlega til matar síns. Drukkið var kaffi á eftir og ostakökur etnar með. Obba var fjarri góðu gamni og var hennar saknað (eða voru það Guddukökurnar sem menn söknuðu???)

Þeir sem gengu: (Sævar, Þórólfur,Fanney, Karl Óskar, Svana, Villi, Hjördís og Stefanía)
Þorrablótsgestir auk göngugarpanna: ( Reynir, Bói, Inga, Ninna, Hanna, Rakel, Maja, Sigga, Dolli, Ingibjörg, Dísa, Tómas Jökull, Ásta María, Pétur, Svana Birna, Guðjón Karl, Helena, Arnór Örn, Gunnar Már, Þráinn, Aðalsteinn, Skarphéðinn, Valla)

Sunnudagur 2. mars 2003
Gengið var frá skógræktinni við Hamrahlíð í Mosfellssveit í norður og austur. Veður alveg skínandi gott. Það var eins og vor væri í lofti! Flestir gengu til baka í bílana, sumir voru í bílaleik og Fanney og Jóh. Þórólfur gengu alla leið til Hönnu og líklega fór Þráinn langleiðina! Í göngulok var þetta ljómandi kaffi og með því hjá Hönnu og Grími.

Þeir sem mættur: Svana, Reynir (í bílaleik!), Ásta María, Svana Birna, Sævar, Obba, Jóh. Þórólfur, Ásgeir Hilbert, Sólveig, Fanney og Þráinn. Í kaffi komu svo: Skarphéðinn Ó., Valgerður og Guðrún Lára (það fylgdi með að þau hefðu gengið einhvers staðar!!), (Ninna gekk líka fram og til baka en ekki með okkur!!!), Sigga Ósk, Bói, Óskar Ingi, Villi, Hjördís, Stefanía, Hanna og Grímur.

Sunnudagur 16. mars 2003
Gengin var hin fínasta ganga í kringum Grafarvoginn þ.e.a.s. þann eina sanna sko sjóinn. Þetta er mjög skemmtilegur staður til að ganga á. Hafði aldrei komið þangað áður. (Haft eftir Fanneyju). Veður: Ekta vorveður. Megnið af Vegmóðsfélögum virtust út og suður!

Þeir félagar sem gengu voru: Fanney og Sævar.

Sunnudagur 30. mars 2003
Nú var það mæting við Nauthól og gengið í vestur. Sumir gengu, aðrir gengu lengra og nokkrir gengu lengst en allir komu þeir aftur.Veður var hálf hryssingslegt, þó nokkur vindur, snjór á jörðu og nístandi kuldi. Notalegt var að koma í kaffi í Víðihlíð 1 til Skarphéðins Ó. og Valgerðar.Var meðlætinu gerð hin bestu skil og skemmtu menn sér við gamlar hrakfallasögur af vinum og venslamönnum. Aðalsteinn er á spítala og ekki vitað hvað hrjáir hann og Sigga „mamma, amma og mákka"! er einnig á spítala og heilsast henni vel.

Þeir sem gengu: Fanney, Þráinn, Ninna, Sigga Ósk, Ingibjörg, Svana, Sævar, Obba, Ásgeir Hilbert, Sólveig og Jóh. Þórólfur. Þeir sem voru bara í kaffi: Bói, Skarphéðinn Ó., Valgerður og Guðrún Lára.

Sunnudagur 13. apríl 2003
Gengið á Seltjarnarnesi skammt frá golfvellinum. Skaplegt veður en fámennt. Þeir sem mættu: Sævar og Jóh. Þórólfur einnig Ninna og Karl Óskar sem gengu líka út í Gróttu og komust hjálparlaust fram og til baka!

Sunnudagur 4. maí 2003
Mannskapurinn hittist skammt frá Ingvari Helgasyni og gengið var eftir göngustíg í norður. Sól en smá kul á móti vindi en hlýrra í bakaleiðinni á móti sól. Það er eins og fyrri daginn, sumir gengu styttra en aðrir en gengu þó. Sumir gengu hér um bil alla leið upp í Stararima eins og Fanney, Ásgeir Hilbert, Linda Sóley og Bjarki Viðar.Sumum gekk svo illa að finna Stararima en allt hafðist það að lokum. Ágætis ganga í þokkalegu veðri. Kaffi og meðlæti hjá Ástu Maríu og Pétri að Stararima 57 í nýju íbúðinni þeirra. Ljómandi íbúð með frábæru útsýni yfir sundin blá!! og út í Viðey. Svana Birna var ekki heima var að keppa í knattspyrnu.
Þau sem gengu: Fanney, Þráinn, Linda Sóley, Bjarki Viðar , Dagný Fjóla, Bói, Ingibjörg, Ninna, Sigga Ósk, Valgerður, Skarphéðinn Ó., Reynir, Svana, Arnór, Sævar, Obba, Ásgeir Hilbert, Sólveig og Jóh. Þórólfur.


Í hring eftir hring
Ó, ó, óvissuferð Vegmóðs laugardaginn 17. maí 2003.
Ákveðið var að leggja af stað frá bílastæðinu við Glæsibæ, að vestanverðu, kl. 13.00 stundvíslega. Veður var ljómandi gott og lofaði góðu að minnsta kosti fram eftir degi. Rútan kom stundvíslega með Ingva bílstjóra frá Hópferðamiðstöðinni. Síðan var lagt af stað kl. 13.06. Ekið var sem leið lá upp í Mosfellsbæ en áður hafði Fanney boðið fólk velkomið og fengið fólk til að syngja rútusöng! Síðan var Barnarásin sett á en hún dugði skammt. Fyrsta óvissan henti okkur svo í Mosfellsbæ er rútan fór eitt "sving" í fyrsta hringtorginu. Við Fanney ein augu!! 
Gekk nú allt að óskum þar til ég (Obba) lét rútuna stoppa við Tjaldanes og tilkynnti fólki að þar ætti að ganga og hefja fjöldasöng. Hanna hafði áður látið fólk vita að hún ynni þarna! Heldur fór um Hönnu (sem sagðist ekki skipta sér af þessu!!) og Ninnu (sem leiða átti fjöldasönginn) þar til í ljós kom að þetta var bara grín í óvissunni!! 
Haldið var nú áfram upp að Leirvogsvatni eða Svanavatni (Bói kýs örugglega Svanavatnið!!!) Þar var farið í ratleik í leit að fjársjóði (sem átti eftir að spila mikla rullu síðar í ferðinni!!). Gerði sá leikur mikla lukku og smakkaðist vel!! Frábært framlag hjá Fanneyju og Þráni! Nú bað Ninna um orðið. Það fékk hún! Las hún úr eldgömlum! sendibréfum (frá 1948) frá Reyni, Obbu og listaverk frá Sævari (tveggja ára!). Og þótt ég segi sjálf frá voru þau ótrúlega skemmtileg frá svona ungum börnum!!! 
Var nú haldið áfram að Fræðslumiðstöðinni á Hakinu og hún skoðuð ásamt innvolsinu. Þarna gat fólk einnig létt á sér! Gengu svo flestir í blíðunni niður Almannagjá og undu hag sínum vel og nutu þess að komast í samband við ættjörðina! Allt gekk þetta fyrir sig í rólegheitum í afslöppuðu umhverfi. En áfram var haldið og ekið meðfram Þingvallavatni og ákveðið að borða nestið á góðum stað við vatnið. Það gekk allt eftir og voru munnar og magar fylltir af ýmsu góðgæti og sá Fanney til þess að bílstjórinn heldi orku í þessari erfiðu ferð!!! Nú þurfti að hugsa hratt því ferðaáætlun okkar var of löng (Ingvi bílstjóri spurði mig hvort við ætluðum að vera í tvo daga!!!) Nú varð að gera nýja áætlun í hvelli. Þegar við nálguðumst Ljósafoss, datt mér í hug að fara Neðri Grafning. En nú var Ingvi bílstjóri ekki með á nótunum en beygði þó en hélt að ég meinti Nesjavallaveg!! Hafði hann ekki farið Neðri Grafning áður og opnuðust fyrir honum nýjar víddir á þeirri leið!!! Þar komum við honum á óvart!!! Nú tók Ninna við sér og rifjaði upp frásögn frá sokkabandsárunum okkar í Hraunprýði þegar Skarphéðinn Ó. var kaupamaður á Torfastöðum!! Skarphéðinn fylltist eldmóði og varð að fara út að mynda býlið en mátti þakka fyrir að komast upp í rútuna aftur!!!! Allt í góðu og gríni!! 
Þegar beygja átti til hægri í átt að Selfossi tók sá við stýrið beygju til vinstri að Þrastalundi og lét í það skína að þar ætti að borða !!!! Þar kom einn hringurinn enn. Eftir hringinn var ekið í vestur í átt að Selfossi, en viti menn beygir ekki Ingvi bílstjóri í átt að Hveragerði. Þá fór nú um okkur Fanneyju! Hvert ætlaði maðurinn að fara!! Alltaf sama óvissan og einn hringur enn!!! En hvað var nú framundan? Lögreglan!!! Vegatálmar!! Hvað var í gangi!!!! Fór síðan eftirfarandi leikþáttur í gang.
Lögreglan: (við bílstjórann) Á hvaða ferð eru þið?
Bílstjóri: Ég er með fjölskyldufólk í óvissuferð.
Lögreglan: Allt í lagi. Haldið bara áfram.
Bílstjóri: Nei, komdu góði og leiktu smá syrpu hérna.
Lögreglan var ekki lengi að taka við sér og stökk upp í bílinn!
Lögreglan: Það var framið rán í Kópavogi og ég er að leita að ræningjanum.
Guðrún Fanney: Og hver er hann???
Lögreglan: Ræninginn heitir Guðrún. Er hún hér?!!!!
Obba: Hún er við hliðina á þér!!
Lögreglan: (bendir á kassann sem fjársjóðurinn var í!!!) Hvað er í þessu?
Fanney: (hálf kvíðin á svip) Fjársjóðurinn var í honum!!
Lögreglan: (Opnar kassann og sér að hann er tómur)
Og hvar er fjársjóðurinn nú?!! 
Fanney: (hálf kvíðin á svip!) Við erum búin með hann!!!!!
Nú fengu „leikarar" óstöðvandi hláturkast og lögreglan fór skellihlæjandi út úr rútunni!!!
Ég benti svo fólki á að við hefðum kallað út allt lögreglulið suðurlands til að koma þeim á óvart!!! Óvissuferð!! Ég var þó alveg með á hreinu hvað var í gangi. Verið var að kanna viðhorf ökumanna til þess að færa nýja brú, yfir Ölfusá, austur fyrir Selfoss. Bráðskemmtileg viðbót í óvissuferðina.
Jæja, þá var leikþátturinn að baki svo haldið var áfram að Selfossi eða hvað? Ekki beygði hann nú rétt út úr hringnum. Mikið rétt, beygt var að Hrísmýri 6 að Fornbílasetrinu á Selfossi og nú varð að velja safnið eða fara í sund. Það gekk vel, nema bílstjórinn var svo spenntur á safninu að ég varð að ýta við honum svo hann færi nú með sundfólkið og kæmi svo aftur að skoða safnið!!! Hlýddi hann því! Þegar hann kom til baka var Sævar svo "grand" að bjóða honum á safnið en ég hafði sofnað á verðinum að borga inn fyrir hann!! En Sævar sá við því. 
En "gvöð" minn góður! Við Ninna vorum svo spenntar að fara inn í jarðskjálftabæinn (sem er upp á 6,5 á Riktanum þarna og á að vera eins og verið sé beint yfir upptökunum frá Suðurlandsskjálfta 2000) að við gerðum okkur enga grein fyrir því sem beið okkar!! Jerímías, (og Sigga ætlaði með okkur en leist ekki betur en svo á aðstoð frá okkur að hún ætlaði að bíða eftir Skarphéðni!) nema hvað þar sem við erum staddar inni í kofanum í kolsvarta myrkri kem ég auga á takka og ýti á hann. Byrja þá að heyrast ógurlegar drunur í fjarska sem fara stig magnandi með tilheyrandi hljóðum, en það var nú ekkert! Byrjar ekki kofaræksnið að hristast og hristast, líkast því að vera í hristara, gripum við hvor í aðra þarna í myrkrinu á meðan líkaminn og allir hans partar skókust upp og niður út og suður og hristust frá barka og ofaní rófubein!! Við öskrandi og æpandi eins og argandi villidýr. Ninna byrjaði að telja niður en ég hélt að apparatið væri bilað og þetta tæki aldrei enda. Ekkert töluðum við, það var ekki hægt í stöðunni, en hugsuðum þess meira í staðinn með öskrum í bland. Mikið lifandis ósköp vorum við fegnar þegar kofaskrattinn staðnæmdist!!! Og fljótar vorum við út og þökkuðum okkar sæla fyrir að Sigga fór ekki með okkur! Og hún fór ekkert. Það var ekkert vit í því!! Svo fóru Sævar, Skarphéðinn, Egill og Agnes meira að segja tvisvar og engin óhljóð úr kofanum, en Ingvi bílstjóri lét sér nægja að fara einu sinni en Jóhannes Þórólfur fór hvergi!!! Við fengum svo að vita þegar við vorum komnar út að það hefði nægt að opna bara hurðina þá stoppar "jarðskjálftinn"! (Ég var svo á ferð þarna daginn eftir með Þóró, Ásgeiri Hilbert, (hann var svo spældur fyrir að hafa ekki komist í jarðskjálftahúsið daginn áður!) og Sólveigu. Ég hafði orð á því að þeir ættu að hafa viðvörun á húsinu þar sem stæði að það ætti bara að opna hurðina!! Hann mundi eftir okkur Ninnu frá deginum áður, nema hvað!! og sagði að við hefðum verið svo snöggar inn að hann hefði ekki haft tíma til að vara okkur við!!!) Ég hlæ svo mikið þegar ég hugsa til okkar Ninnu í kofanum að ég get varla skrifað þetta!! 
Eftir "bílaskoðunina og hristinginn" fórum við að sundlauginni og kíktum þar á sundfólkið. Mikið átti það gott að flatmaga svona í vatninu og börnin á fullu í rennibrautinni. Hitti ég svo Hönnu þar sem hún var að vandræðast með Rakel Önnu sem vildi ekki setjast á klósett sem hékk uppi á vegg!!!!! Nú var kominn tími til að "reka" fólk upp úr lauginni og dreif ég í því á "bláum túttum". Gekk það mjög vel og fljótlega voru allir komnir á sinn stað í rútunni. 
Var svo haldið í átt að Stokkseyri og Eyrarbakka með einni frásögn frá Kaldaðarnesárunum mínum. Ég hefði getað haldið áfram frásögnum ferðina á enda en maður verður að vita sín takmörk!!! Beygt var að Stokkseyri og allir eða flestir vissir um að þar ættum að borða! Nei, ekki reyndist það rétt. Ekið var austur fyrir þorpið og snúið þar við. Síðan gefið í í átt að Eyrarbakka og þá þóttust allir vissir um að borðað yrði á Eyrarbakka í Rauða húsinu. En það heyrðust efasemdir því fréttir voru af því að nýtt veitingahús hefði verið opnað við Óseyrarbrú, Hafið bláa! Átti ef til vill að borða þar? Nei, Rauða húsið var það. "Stjórunum" létti mikið þegar ekið var þar í hlað því loft var farið að "þykkna" aftur í en breiðu bökin okkar stóðust "þyngdina"!!! Settumst við svo til borðs en efri hæðin var svo til eingöngu ætluð okkur. Þurftum við aðeins að bíða en það kom ekkert að sök. Fengu svo börnin matinn á undan okkur, en við litlu seinna. Fóru börnin svo út að leika sér og skemmtu sér hið besta með skoppibolta!!! 
Nú var byrjað að rigna og rigndi mikið, en gott veður hafði verið fram að þessu. Að máltíð lokinni héldum við af stað í lokasprett ferðarinnar. Áður höfðum við Fanney rukkað fyrir rútuna 1500 fyrir fullorðna og 1000 fyrir börn. Síðan var ekið um Óseyrarbrú og áfram um Þrengslin í borgina. Á þessum hluta leiðarinnar lét yngsta kynslóðin gamminn geisa. Börnin rifu af sér brandarana hvern af öðrum og tóku lagið og Ninna spilaði undir á gítarinn. Egill sló í gegn með Einbjörn og Tvíbjörn og þá félaga. Alveg frábært hjá honum. 
Þegar við nálguðumst borgina þakkaði Fanney, fyrir hönd okkar beggja, ferðalöngum ánægjulega ferð og Bói þakkaði okkur á sinn hátt sem honum einum er lagið. Þetta fína veður var svo komið aftur þegar við námum staðar á bílastæðinu við Glæsibæ eftir vel heppnaða ferð.
Þar með hefur óvissuferð Vegmóðs orðið að veruleika. Samvinna okkar Fanneyjar hefur verið snurðulaus. Hugmyndir skutu upp kolli og gengu á milli með tölvupósti þar til niðurstöður náðust. Ekki eitt einast símtal fór okkar á milli. "Þeir skástu" verða að fara að vara sig!!! Fanney útbjó einnig mjög smekklega söngbók með myndum frá starfi Vegmóðs. Á hún hrós skilið fyrir bókina sem og allt annað í sambandi við ferðina.
Ingvi bílstjóri varð "skárri" er á ferðina leið en í upphafi var hann hálf þurrkuntulegur!! Það tók hann greinilega tíma að jafna sig eftir að hann sá tveggja daga ferðaáætlun okkar Fanneyjar!!! En hann jafnaði sig svo um munaði og tók þátt í sprellinu að fullu. 
Síðast og ekki síst vil ég minnast á það hvað börnin voru góð. Þau voru kát og glöð allan tímann og ekkert "vesen" var í kringum þau. Þau virtust skemmta sér vel, en voru stundum dálítið hissa á því hvað við rötuðum illa!!!!
Ásgeir Hilbert spurði mig daginn eftir: Amma ráðið þið Fanney yfir gönguklúbbnum? Ég svaraði sem svo að við skipulegðum göngur og svoleiðis. Þá sagði hann: Mig langar svo að hafa svona ferð á hverju ári. Það var svo gaman. Mér fannst líka gaman og vona að svo sé um flesta, því til þess var leikurinn gerður.

Ferðafélagar:
Bói, Inga, Tómas Jökull, Ninna, Sigga, Egill, Agnes, Hanna, Rakel Anna, Fanney, Þráinn, Karl Óskar, Bjarki, Linda, Dagný Fjóla, Skarphéðinn Ó., Valgerður, Elín Birna, Reynir, Svana, Ásta María, Svana Birna, Arnór, Obba, Jóhannes Þórólfur, Berglind, Ásgeir Hilbert, Sólveig og Sævar.
Skrifað í maí 2003
Þorbjörg Hilbertsdóttir



Haust 2003
Sunnudagur 5. október 2003
Ákveðið var að ganga í Öskjuhlíð og hittast við Perluna. Veður ljómandi gott og súrefni streymdi í lungu Vegmóðsmanna. Gengið í suður og komið til baka úr vestri!! Fólk gekk misjafnlega langt eins og venjulega en sumir gengu rosalangt meðan aðrir gengu mjög stutt. Nokkrir gengu ekkert. Meirihlutinn gekk svo nokkuð langt!!!! Á eftir var svo kaffi með borði hlöðnu af góðgæti hjá Ninnu og Aðalsteini í Stórholtinu. Ánægja skein úr hverju andliti yfir að vera byrjuð að hittast og ganga á ný!!

Þeir sem gengu: Fanney, Ingibjörg, Villi, Hjördís, Stefanía, Skarphéðinn Ó., Valgerður, Reynir, Svana, Ásta María, Svana Birna, Obba, Jóhannes Þórólfur, Berglind, Ásgeir Hilbert og Sólveig. Þeir sem komu svo í kaffi fyrir utan Ninnu og Aðalstein, Sigga G., Jóndi Hanna og Bói.

Sunnudagur 19. október 2003
Við hittumst rétt við afleggjarann að Úlfarsfelli í rjómalogni og blíðskaparveðri. Þungbúið var yfir en létti til þegar á gönguna leið. Gengið var eftir hitaveitustokki í átt að Mosfellsbæ. Gengu menn mislangt eins og venjulega. Flestir gengu þó að skógrækt Mosfellsbæjar. Sátum á stokknum og röbbuðum saman eftir gönguna.

Þeir sem gengu voru: Bói, Sævar, Ninna og Fanney.

Sunnudagur 2. nóvember 2003
Hópurinn kom saman norðan megin við Rauðavatn. Heldur var kalt í veðri. Vatnið frosið og fóru nokkrir út á ísinn en aðrir gengu í kringum það. Nokkrir fengu sér meiri og minni skammt af súrefni í smágöngu við hæfi!!!!! Göngukaffið var svo hjá Ástu Maríu og Pétri í fínu íbúðinni þeirra með útsýninu út í Viðey. Það var þetta með spurninguna um „stromp" eða veg úti í Viðey!!!!!! Meðlætið var hið glæsilegasta að vanda og skemmti fólk sér við að rifja upp gamlar endurminningar og sagðar nýjar fréttir af „sumarbústaðarlóða/húsakaupum" Guðjóns og Lilju í Grímsnesinu á 5. braut !! og húsbyggingu Skarphéðins og Brynju í sveitinni, en þeirra hús nefnist Lyngholt.

Þeir sem gengu, mikið og lítið: Sævar, Jóhannes Þórólfur, Þórólfur, Berglind, Ásgeir Hilbert, Pétur, Svana Birna, Obba, Ninna, Svana, Reynir, Sigga Ósk og Dolli.

Sunnudagur 17. nóvember 2003
Mæting við gömlu rafstöðina (þá fallegri!) í Elliðaárdal. Veður ljómandi gott þegar við vorum komin á milli trjánna!!! Margir voru trítlandi í dalnum þennan morgun enda veður til þess. Það var eins og fyrri daginn að sumir gengu langt en aðrir styttra!! Ágætis ganga í hálfgerðu vorveðri í nóvember!

Þeir sem mættu voru: Bói, Inga, Ninna, Fanney, Þráinn, Karl Óskar, Dagný, Fjóla, Sævar, Obba og Jóhannes Þórólfur.

Sunnudagur 30. nóvember 2003 ( fyrsti sunnudagur í aðventu)
Ákveðið var að hittast í Laugarnesinu skammt frá „Hrafni Gunnlaugs” og ganga í vestur. (Það fór í verra því sumir vissu ekki hvað var í vestur!!! A-ha!!) Alla vega fór hersingin af stað í vestur og allt í einu ákveðið að ganga heim til Siggu og Jónda. Það gerðu flestir en sumir snéru til baka að bílunum. Kalt var og vindur og ágjöf upp á Skúlagötu frá sjónum. Hressandi ganga en beit í kinnar. Á eftir var boðið upp á kaffi og þetta fína meðlæti hjá Siggu og Jónda í Þverholtinu.Hanna gaf svo Vegmóðsfélögum jólagjöfina í ár!

Þeir sem gengu: Fanney, Karl Óskar, Dolli, Svana, Ásta María, Svana Birna, Sævar og Obba. Reynir var í „bílaleik” og þeir sem komu svo í kaffi auk húsráðenda voru, Ninna, Aðalsteinn, Hanna, Villi, Hjördís og Stefanía. Þórólfur „old one" fór til Kanaríeyja í dag!

Sunnudagur 14. desember 2003
Frost var nokkuð og snjór á jörðu, aldrei þessu vant, er Vegmóðsfélagar hittust við Rauðavatnsskóg. Fanney og Þráinn sáu um kakóið, borðið og stólana. Sævar kom með „dobíu" af drykkjarmálum, Obba kom svo með piparkökur úr Bónus á Selfossi!! Þær, kökurnar eru búnar að fá „salibununa" úr Reykjavík á Selfoss og svo að Rauðavatni. Obba kom af „hælinu" í Hveragerði. 
Gekk nú hersingin inn í „rjóðrið okkar" með „leiðarljós" sem Fanney og Þráinn höfðu komið fyrir á göngustígnum svo við villtumst nú ekki. Aldrei er að vita hverjir eru á ráfi í skóginum!! Upphófust nú jólasöngvar og gengið var í kringum jólatré, eitt af mörgum!! En viti menn hver leynist þarna á milli trjánna? Enginn annar en Stúfur! Kom hann færandi hendi með epli í poka handa góðu börnunum! Óþekku „stóru börnin" sem komin voru upp yfir fermingu fengu ekki eitt einasta epli!! Þau verða að fara að taka sig á í hegðun svo þau geti líka fengið epli frá jólasveininum!! Stúfur var hinn besti sveinn og skapaði jólastemningu í bland við fólk, meðlæti, skóg og snjó!! Jólalegra getur það ekki orðið. Gengu svo allir ánægðir til bíla sinna en sumum var farið að verða kalt á tám og skrokki. Kvöddust svo félagar í jólaskapi eftir hressandi og ánægjulega samveru stórfjölskyldunnar með óskum um gleðileg komandi jól.

Þeir sem mættu voru: Bói, Inga, Ninna, Dolli, Sigga G., Egill, „Stúfur", Hanna, Fanney, Þráinn, Karl Óskar, Dagný Fjóla, Skarphéðinn Ó., Valgerður, Reynir, Svana, Ásta María, Pétur, Svana Birna, Guðjón Karl. Lilja Birna, Helena, Arnór Örn, Kristján Karl, Obba, Þórólfur „old one", Berglind, Ásgeir Hilbert, Sólveig og Sævar.

Vor 2004

Sunnudagur 4. janúar 2004
Vegmóðir mættu á bílastæðið vestan við Glæsibæ eftir jólafrí og nú átti að ganga eftir hið hefðbundna át og sælu jólanna. Karl Óskar var mættur gangandi til að kaupa kaffi fyrir göngukaffið og tók bílinn hennar Ninnu og farþega hennar svo hún gæti fengið sér hálkugöngu. Obba kom við til að kveðja göngumenn og „svingaði" sér austur á „Hælið". Hún ætlaði að fá sér heldur grænfóður þar en kaffi og með því hjá Karli Óskari. Veðrið var mjög gott, hiti og logn, en bílastæðið var eitt glæragler og „skripluðu menn á skötu" með göngustafi að vopni yfir stæðið og komust loks í snjó og festu. Lúmsk hálka var á göngustígunum því að það var ísing á jörðu þó hiti væri í lofti. Allir voru fegnir að komast óbrotnir í hús á Langholtsveginum. Þar tók á móti okkur hlaðið borð af heimabökuðu brauði og smákökum í hneggjandi hesti. Gerðu menn góðgætinu góð skil og kötturinn Djanis var í sviðsljósinu.

Þeir sem gengu voru: Karl Óskar, Ninna, Sævar, Fanney, Skarphéðinn, Valla, Guðrún, Snorri, Svana Birna, Ásta María, Svana, Dolli, Agnes,Egill. Þeir sem mættu í kaffi: Aðalsteinn, Sigríður Ósk, Hanna, Reynir, Helena, Arnór Örn, Kristján Karl, Bói, Ingibjörg, Þórólfur, Villi, Hjördís, Stefanía, Helga, Rakel



Sunnudagur 18. janúar 2004
Hist var við Korpuskóla sumir á gestastæði en aðrir á kennarastæðin og olli það smátruflun í fyrstu. Annars var lagt af stað stundvíslega klukkan 11 og gengið kröftuglega á móti Kára í jötunmóð og beit hann í kinnar og bein en góður útvistarfatnaður og harka Vegmóðra mættu honum af fullum krafti. Þetta var reglulega góð kraftganga. Sumir gengu langan hring en aðrir aðeins styttri hring en allir mættust samtímis við Korpuskóla rjóðir, heitir og glaðir eftir 40 mínútna hörkugöngu.

Þeir sem mættu voru: Ásta María, Svana Birna, Pétur, Sævar, Þórólfur, Fanney og Karl Óskar.

Sunnudagur 1. febrúar 2004
Vegmóðir hittust fyrir neðan skíðalyftuna á Vatnsendahæð. Frost en stillt veður en beit í kinnar og rauð epli mynduðust á kinnum. Þegar upp á hæðina var komið sást til hestamanna, sem voru með tvo til reiðar hvor (Þráinn og Karl Óskar). Var þeim og hestunum vel fagnað. Eftir hestaklapp og spjall við feðgana var gengið áfram og komið niður á Jaðarselið og gengið að bílunum aftur. Gengið var sér til hita og komu göngumenn funheitir til „byggða"! Skundað var á þorrablót í Hléskógum (félagsheimilinu í Breiðholti!!!)nei annars ... til Fanneyjar og Þráins. Vegmóðir komu með „bland í poka" og gæddu sér á þorramat og öllu tilheyrandi. Á eftir var boðið upp á kaffi, kökur og sætindi. Var skrafað og skemmt sér fram eftir degi og brugðið á leik, veit ekki hvað hann heitir en góður er hann! Einn segir við annan að hann sé … en sá segist alls ekki vera það og lætur leikinn ganga áfram með því að segja að næsti maður sé ... = það orð sem stendur á miða hvers og eins!!!!!! Er þetta ekki auðskilið?!!!! Ég skil þetta varla sjálf! Jæja, en alla vega skemmtu félagar sér konunglega í þessum leik og það var mergurinn málsins!! Heiðurskonan Sigríður Ólafsdóttir var þarna mætt, öllum til ánægju. Fanney á skilið hrós fyrir „íbúðarlánið" og fyrirhöfnina en þar sem hún á uppþvottavél var þetta ekki neitt, eins og hún sagði sjálf!

Þeir sem gengu: Fanney, Ninna, Dolli, Agnes, Egill, Svana, Reynir, Obba, Jóhannes Þórólfur, Þórólfur, Berglind, Ásgeir Hilbert, Sólveig og Sævar. Ingibjörg gekk svo úr Hléskógum heim til sín í Logaland þó án vitna!!! En henni er treyst! Auk áðurnefndra Vegmóðsfélaga komu svo í blótið: Bói, Hanna, Villi, Rakel Anna, Sigga G., Jóndi, Karl Óskar, Þráinn, Gunnar Már, Skarphéðinn Ó., Valgerður, Ásta María, Pétur, Svana Birna, Guðjón Karl, Lilja Birna, Helena, Arnór Örn og Kristján Karl. Það má segja að vel hafi verið mætt og er það ánægjulegt.

Sunnudagur 14. febrúar 2004
Þetta varð hálfgerð raðganga!!!!! Þrír mættu við Gróðrarstöðina M-Ö-R-K en einn við Skógræktarstöðina í Fossvogi. Tveir af þeim fyrrnefndu gengu í vestur og að jeppa þess sem mætti við Skógræktarstöðina en sá var þá að ganga þaðan í vestur og var staddur í Öskjuhlíðinni!!!! Einn af þessum þremur „Markar" mönnum var svo á dóli þar mitt á milli!!!!! Þessir fjórir sem mættu gerðu úr þessu hina heljarinnar göngu!!!!!!! Ljómandi gott veður, logn og hlýindi. Fín ganga.

Þeir sem mættu: Obba, Karl Óskar, Jóhannes Þórólfur og Sævar.



Sunnudagur 7. mars 2004
Það er nú það! Fyrst átti að hittast við Engi. Ekkert bílastæði þar. Þá var ákveðið að hittast við afleggjarann upp að Úlfarsfelli en þegar þar að kom var svo brjálað veður að ákveðið var að fara í skógarrjóðrið undir Hamrahlíð!!! Hífandi rok og rigning stoppar ekki Vegmóðsfélaga að fá sér göngutúr!! Börnin skemmtu sér hið besta og sá minnsti „rauðklæddi" lét sem ekkert væri þótt „Kári" feykti honum til. En rennblautir og forugir voru félagar er þeir komu í Garðhús 6 í kaffi til Berglindar og Þórólfs. Þar var sunginn afmælissöngur fyrir Þóró: „Hann átti afmæli í gær ......". 
Ásta María og Þóró skemmtu okkur með „ættfræðitengingu" þeirra! Þau eru margföld „systkinabörn!" Ekki má gleyma „jógakennaranum" og væntanlegum nemendum hans! Var svo drukkið kaffi, gos og safi með nýbökuðu brauði ásamt öðru góðgæti.
„Er ekki örugglega nóg af gæsalöppum?"

Þeir sem gengu: Ninna, Sigga Ósk, (var í bílnum!), Bói, Ingibjörg, Fanney, Svana, Ásta María, Svana Birna, Arnór Örn, Kristján Karl, Obba, Jóhannes Þórólfur, Þóró, Ásgeir Hilbert, Sólveig, Valgerður (frá Akranesi) og Sævar. Berglind og Ásgrímur voru svo í kaffinu.

Sunnudagur 21. mars 2004
Í roki og norðanátt var hist við Elliðahvamm og brekkan gengin fyrst niður og svo upp og niður ...! Sævar gekk alveg út í Þingnes, Fanney aðeins styttra og við „hinar" enn styttra. Ekki viðraði vel til útivistar að þessu sinni, hálfgerður hrollur var í okkur og var gott að komast aftur í bílana að lokinni göngu.

Þau sem gengu: Fanney, Ninna, Ásta María, Svana Birna, Obba og Sævar.

Sunnudagur 4. apríl 2004
Þetta var sólríkur og lygn vordagur eins og þeir gerast bestir. Hittumst skammt frá Laugardalsvellinum og sumir hjá Skautahöllinni en mættumst svo á miðri leið! Félagsmenn fylltust eldmóði og bjartsýni í blíðunni og teyguðu súrefni og spjölluðu saman!! Léttleikinn sveif í loftinu og menn með skælbros allan tímann!!

Þeir sem voru í þessari bjartsýnisgöngu voru: Bói, Ingibjörg, Ninna, Fanney, Obba, Sigurlaug (vinkona), Jóhannes Þórólfur og Sævar.

Sunnudagur 18. apríl 2004
Í hífandi roki og norðanátt á Skúlagötunni!! hittumst við hjá víkingaskipinu Sólfarinu. Þar var stoppað stutt og dreifðist nú heldur betur úr hópnum. Einn hópur gekk inn á Rauðalæk til Svönu og Reynis, annar hópur gekk Laugarveginn, þriðji hópurinn kannaði svæðið umhverfis Austurbæjarskóla og gekk út á „öskustíginn" þar sem húsið úr Benjamíni dúfu fannst!!!! og fjórði hópurinn gekk svo ekki neitt!!! Allir komu þó saman í afmæliskaffi, ég veit ekki númer hvað, hjá Reyni sjötuga. Fengum þessar fínu góðgerðir að vanda og skemmtum okkur yfir gömlum hrakfallasögum úr Hraunprýði og ýmsu öðru skemmtilegu. Vorum komin með harðsperrur í magann af hlátri.

Þeir sem gengu voru: Ninna, Fanney, Reynir, Svana, Ásta María, Svana Birna, Helena, Arnór Örn, Obba, Jóh. Þórólfur, Ásgeir Hilbert, Sólveig og Sævar. Í kaffi voru einnig: Dolli og Pétur.



Sunnudagur 2. maí 2004
Hittst var í Veiðilundi kl 13:00. Stormur og kuldi lék um okkur - ekki beint vorlegt. Ásta María vísaði síðan veginn að sumarbústað Guðjóns og Lilju. Í hávöxnum skóginum sem umlykur sumarbústaðinn var skjól og yndislegt. Við gengum um landareign þeirra undir leiðsögn Guðjóns. Þetta er stórt ævintýraland með hávöxnum trjám, djúpum dölum og brekkum. Það vantaði bara Reyni í brekkusönginn. Eftir hressilega göngu hellti Guðjón upp á könnuna og við borðuðum nestið okkar og spjölluðum. Ákveðið var að fresta óvissuferðinni þangað til í haust. Þetta var síðasta gangan á vetrinum og segjum við bara takk fyrir veturinn og gleðilegt sumar.

Þeir sem mættu: Þórólfur jr., Þórólfur, Ásgeir Hilbert, Sólveig, Ásta María, Svana Birna, Guðjón, Helena, Arnór Örn, Kristján Karl, Villi, Hjördís, Stefanía, Hanna, Ninna, Dolli, Bói, Inga, Sævar, Fanney, Karl Óskar.

Haust 2004
Sunnudagur 10. október 2004
Við hittumst á bílastæðinu við Glæsibæ og lögðum leið okkar inn í Laugardal. Það viðraði ekki beint vel á okkur þennan fyrsta göngudag. Það rigndi mikið en logn var og milt. Göngumenn voru misvel klæddir í rigningunni. Laugardalurinn er mjög fallegur um þessar mundir í haustlitunum. Það var gengið mislangt eins og venjulega - þvottalaugarnar skoðaðar, farið inn í skrauthúsið og fiskarnir skoðaðir. Eftir göngu var farið í kaffi til Obbu og Þórólfs í Ljósheimum 4.

Þeir sem gengu voru: Sævar, Þórólfur, Obba, Sigurlaug, Fanney, Ninna, Ásta María, Svana Birna, Ásgeir Hilbert og Sólveig. Sigga Ósk kom í kaffið

Sunnudagur 24. október 2004
Gengið var út í Geldinganes í ljómandi góðu vetrarveðri. Eins og fyrri daginn gengu sumir mislangt. Sólin skein en beit aðeins í nef og kinnar. Þeir sem mættu skemmtu sér ljómandi vel í sjávarloftinu.

Þeir sem gengu: Fanney, Ninna, Sævar, Jóhannes Þórólfur, Obba, Ásgeir Hilbert og Sólveig

Sunnudagur 21. nóvember 2004
Hittumst í Furulundi í Heiðmörk. Snjór var yfir öllu en fagurt á fjöllum!  Gengum góðan hring eftir hring svo okkur hitnaði í skrokknum.  Vorum með hugann hjá Fanneyju og fannst okkur mikið vanta.

Þeir sem mættu:  Svana, Reynir, Ásta María, Svana Birna, Sævar, Þóró, Berglind, Ásgeir Hilbert, Sólveig, Obba og Jóhannes Þórólfur.

Sunnudagur 5. desember 2004
Komum saman við Rauðavatnsskóg í slyddu rigningu.  Heldur var fáliðað en reynt að halda uppi smá stemmingu. Reyndum að kveikja á kerti en það tókst ekki en einn jólasöngur var sunginn meðan kakó og smákökur runnu niður í maga. Vonuðum að samkoman yrði fjölmennari og gleðilegri að ári.

Þeir sem mættu:  Sævar, Obba, Jóhannes Þórólfur, Berglind, Sólveig, Ásgeir Hilbert og vinur hans Kristján.

Sunnudagur 19. desember 2004
Hittumst við jólaþorpið í miðbæ Hafnarfjarðar.  Gengum um bæinn í kalsa veðri en logni.  Snjór yfir öllu.  Fengum okkur hressingu í Hafnarborg á meðan  beðið var eftir að húsin í jólaþorpinu yrðu opnuð. Mjög jólalegt í “firðinum” og glöddumst við yfir því að hittast þótt marga vantaði í hópinn.  Þar með lauk göngum Vegmóðs árið 2004, framhaldið ræðst ekki fyrr en Kanaríeyjafarar (Obba og Jóh. Þórólfur) koma aftur í lok janúar 2005.
Þeir sem mættu:  Svana, Reynir, Ásta María, Svana Birna, Sævar, Þóró, Berglind, Ásgeir Hilbert, Sólveig, Obba og Jóhannes Þórólfur.

Vor 2005

Sunnudagur 20. febrúar 2005
Ákveðið að hittast við gömlu rafstöðina (hvítu fallegu) í Elliðaárdal. Ánægjulegt að hittast aftur. Rigningarúði og hlýtt.  Klaki nærri farinn úr jörðu og margir á göngu. Þetta fína andlitsnudd af regnúðanum. Göngur næra líkama og sál ásamt hreinu og tæru (vonandi) loftinu! Gengið var um og yfir eina klukkustund og fólk blautt af úðanum og sumir sveittir.

Þeir sem mættu: Ninna, Sævar, Karl Óskar, Íris Ingvarsdóttir, Þóró, Berglind, Obba, Jóh. Þórólfur, Sólveig, Ásgeir Hilbert og Kristján vinur hans

Sunnudagur 6. mars 2005
Hist við Langholtsskóla í þessu líka fína veðri.  Sunginn afmælissöngur fyrir Þóró (38). Gengið um Laugardalinn fram og til baka og í hringi.  Sumir gengu í Rauðalækinn! Öndunum gefið brauð og kíkt í fiskatjörnina í Flórunni. Að göngu lokinni var þetta fína kaffi og með því hjá Svönu og Reyni.

Þau sem gengu: Karl Óskar, Íris, Ninna, Svana, Reynir, Ásta María, Svana Birna, Helena, Þóró, Berglind, Ásgeir Hilbert, Sólveig, Obba og Jóh. Þórólfur. Þau sem komu í kaffið:  Bói, Guðjón Karl, Lilja Birna, Arnór og Kristján. Skarphéðinn Óskarsson heldur uppi heiðri hússins! Vegmóðs! Fór í Vasa-gönguna í Svíþjóð! Sævar er í Danmörku með hóp nemenda.

Sunnudagur 13. mars 2005
Mæting í Nauthólsvík og gengið í vestur.  Hryllilega kalt, frost, vindur en sól sem tókst þó ekki að hlýja okkur.  Horfðum á flugvélar taka á loft og lenda en kuldinn var svo mikill að flestir styttu gönguna og drifu sig inn í bílana!!  Þeir allra hörðustu heldu klukkutímann út!! Sævar kominn frá Danmörku á fullu skriði. Nokkuð góð mæting miðað við veður.

Þeir sem gengu: Sævar, Obba, Jóh. Þórólfur, Berglind, Þóró, Ásgeir Hilbert með rauðar kinnar, Sólveig með rauða húfu, Svana, Reynir og Ninna.

Sunnudagur 3. apríl 2005
Mætt var til Vegmóðsgöngu við Rauðavatn í fallegu aprílveðri.  Sumir gengu stutt en aðrir gengu langt eins og gerist og gengur – en allir gengu eftir getu og fóru hressir heim.

Þeir sem mættu: Reynir, Svana, Ásta María, Svana Birna, Ninna, Jóh. Þórólfur og Sævar (sem skrifaði gönguskrifin þar sem Obba var veik.)
Sunnudagur 17. apríl 2005
Grenjandi rigning og vindur var á leið okkar upp í Mosfellsbæ en stytti upp þegar við höfðum safnast saman á bílastæðinu fyrir framan Hlégarð. Gengið var langt og stutt og fóru Sævar, Jóhannes Þórólfur, Berglind og Þóró alveg upp fyrir Reykjalund en við hin létum nágrenni Hlégarðs duga.

Þeir sem mættu:  Svana, Reynir, Arnór, Kristján, Þóró, Berglind, Ásgeir Hilbert, Sólveig, Kristján (vinur ÁSH og bekkjarbróðir Arnórs!), Sævar, Jóhannes Þórólfur og Obba.

Sunnudagur 1. maí 2005
Lokaganga Vegmóðs á þessu vori.  Ákveðið var að hittast fyrir vestan Glæsibæ og ganga “mislanga” hringi. Hálfgert gluggaveður, napurt og vestan vindur.  Sólveig mætti að línu-eða hjólaskautum (man ekki hvort er) en Ásgeir Hilbert með “loftgat” á Egilsstaða-íþróttaskónum sínum! Maður varð að hafa sig allan við að halda á sér hita.  Á eftir var kaffi í Ljósheimum 4 og rætt um framtíð Vegmóðs.

Þeir sem gengu; Berglind, Ásgeir Hilbert, Sólveig, Obba, Jóhannes Þórólfur, Ninna, Sigga Ósk, Íris og  Karl Óskar. Í kaffi og á fundinn komu líka: Bói, Hanna, Skarphéðinn Ó., Sævar (kvefaður) og Þóró (marinn á fæti).

Fundur
Efni fundar:  Framtíð Vegmóðs.
Obba skipaði sig fundarstjóra og yfirleitt alsráðandi yfir klúbbnum og heyrðust engin mótmæli þar um!! Rætt var um framtíð Vegmóðs og kom greinilega í ljós að áhugi er fyrir því að halda honum á lífi á svipuðu róli og verið hefur. Er það bara í góðum málum. Ræddar voru ýmsar hugmyndir og skoðanaskipti urðu um málið en niðurstaða varð að halda áfram í sama dúr!  Kom fram þakklæti til okkar Fanneyjar fyrir að hafa haldið klúbbnum gangandi á síðustu árum og áratugum.  Hlýnaði “alsráðandi” um hjartarætur við þau orð. Rifjuð var upp m.a. ferðin okkar  til Hornafjarðar 1988 á 20 ára afmæli Vegmóðs og óvissuferðin okkar sem var frábær í alla staði. Hugmynd er uppi um að fara í göngu á æskuslóðir barna Ástu og Óskars Þorkelsbarna.  Hittast á Skólavörðuholti og ganga niður Frakkastíg, um Njálsgötu, upp í Austurbæjarskóla, um Leifsgötu, Þorfinnsgötu, Eiríksgötu og upp í Skólavörður aftur.  Gaman væri að öll “flóran” mæti ungir og gamlir.  Tillaga var um að fara svo á kaffihús á eftir.  Fékk þessi hugmynd mjög góðar undirtektir.  Einnig var ákveðið að halda úti heimasíðu Vegmóðs með smá endurbótum.Undu svo Vegmóðs-félagar glaðir við sitt og héldu svo til síns heima.  “Alsráðandi” mun svo reyna að halda áfram utan um Vegmóð eins og Fanney bað mig um í októbergöngunni í fyrra.

Skráð 1. maí 2005
Þorbjörg Hilbertsdóttir “alsráðandi"



Haust 2005
Engar göngur.

Vor 2006
Sunnudagur 5. febrúar 2006
Hópurinn hittist fyrir framan Tröllateig 20 í Mosfellsbæ, hjá Ninnu. Gengið niður í dalinn í hlýju veðri, sudda og þoku. Eins og fyrri daginn gengu sumir stutt aðrir lengra og enn aðrir lengst!! Sigga og Jóndi "skutluðust" með á nýjum "rafskutlum" og skutu okkur ref fyrir rass!! Gaman, gaman að hittast aftur. Tveir hundar slógust í hópinn, litli og stóri. Sólveig var í essinu sínu með fjörugan hund í bandi, en Gunnar Már hélt í þann stóra og þæga!! Á eftir göngu var kaffi í nýju íbúðinni hennar Ninnu og Dolla. Þar var nú ekki meðlætið skorið við nögl. Afskaplega myndalegt eins og við var að búast. Ræddu félagar um eitt og annað og m.a. það að 23. febrúar hefði höfðinginn, Óskar Á. Þorkelsson, orðið 100 ára og í tilefni þess verður boðið upp á gúllas heima hjá Ingu og Bóa þann dag. Einnig var rætt um að gaman yrði að “skanna” gönguklúbbsmyndir og brenna á diska og verður það næsta verkefni Obbu “einráðu” að gera það.

Þeir sem mættu: Ninna, Sigga G., Jóndi, Dolli, Ingibjörg, Svana, Reynir, Jóh. Þórólfur, Þóró, Sólveig, Gunnar Már, Þráinn, Obba og Sævar. Þetta var gönguhópurinn. Skarphéðinn og Valgerður voru “tröppugöngufólk” og Bói, Hanna og Rakel Anna gættu íbúðarinnar á meðan!

Sunnudagur 19. febrúar 2006
Vegmóðsfélagar hittust við bílastæði Minjasafns Orkuveitunnar í Elliðaárdal. Sú gamla fallega rafstöð er beint á móti!! Ljómandi veður en launhált. Allir stóðu í fæturna nema Svana Birna sem datt. Meiddi sig ekkert. Það er eins og fyrri daginn, sumir eru bestir, síðan koma næst bestir og lokum bara “heldri menn” nokkuð góðir á göngu! Vaskur aðeins farinn að “hundast” sbr. “mannast” undir öruggri stjórn Karls Óskars. Ómengað súrefni fengum við á hressingargöngu þessari. Sumir gerðu teygjuæfingar í lokin! A.m.k. þrír göngumenn “fóru á sporbaug” umhverfis Elliðaárnar og komu ekki í mark!!! Vitað er að þau komust í örugga höfn. (Karl Óskar, Íris og Inga)!

Þeir sem mættu: Sævar, Reynir, Svana, Ásta María, Svana Birna, Arnór Örn, Obba, Jóh. Þórólfur, Þórólfur jr., Ásgeir Hilbert, Sólveig, Karl Óskar, Íris, Bói, Inga og Ninna.

Sunnudagur 5. mars 2006
“Æskuminningaganga” um Frakkastíg, Njálsgötu, Vitastíg, “Öskustíg”, Austurbæjarskóla, Leifsgötu, sundið á bak við Þorfinnsgötu, Eiríksgötu og að bifreiðastæðinu við Iðnskólann. Sól, logn en kalt í veðri. Reynt var að segja sögu húsanna, en það gekk illa á Njálsgötunni vegna hraðferðar göngumanna!! Heldur betur var hlustað frá Vitastíg og að Eiríksgötu!!  Gammurinn var látinn geisa og rifjuð upp ýmiss minningabrot frá fimmta og sjötta áratug síðustu aldar. Voru göngumenn almennt sáttir í lokin, ákveðið að hafa “afturgöngu” e.t.v. í maí og fara í kaffi til Gunnars Más! Að göngu lokinni var haldið í kaffi til Svönu og Reynis Ekki var komið að tómum kofanum þar frekar venju. Frábært meðlæti og gammurinn geisaði áfram!

Þeir sem mættu voru: Svana, Reynir, Ásta María, Svana Birna, Ninna, Bói, Ingibjörg, Jóhannes Þórólfur, Ásgeir Hilbert, Sólveig og Obba.  Helena kom í kaffi eða þannig.  Sævar tilkynnti um veikindi.
Sunnudagur 19. mars 2006
Hlégarður í Mosó? Hvar er hann? Jú, það grillti í hann í þokunni sem umvefur Reykja-víkursvæðið þessa dagana.  Hópurinn var fljótur að hverfa í þokunni og var því gengið eftir minni!!! Hlýtt var og logn og gengu Vegmóðir góða göngu, hver á sinn máta!  Vonandi hafa þeir sem gengu lengst ratað til baka.  Ágætis súrefnisinntaka með hreyfingu gerði gott.

Þeir sem mættu:  Sævar, Ninna, Svana, Reynir, Ásta María, lítill herramaður með henni, Svana Birna, Sólveig, Ásgeir Hilbert, Kristján vinur hans, Obba og Jóh. Þórólfur.  “Rafskutluhjónin” Sigga og Jóndi voru einnig með að þessu sinni.

Sunnudagur 9. apríl 2006
Komum saman í Laugardal við Skautahöllina í ágætis veðri. Gengum út og suður. Sumir gengu svo hratt og langt að þeir sáust aldrei. “Skógarálfar” birtust úr skógarþykkninu og aðrir hurfu í það. Mjög svo dulúðleg ganga!! Síðan gengu flestir í Ljósheima í kaffi hjá Obbu og Jóh. Þórólfi. Heilsusamlegt og “óheilsusamlegt” meðlæti með kaffinu! Létt yfir mannskapnum enda vetur senn á enda.

Þeir sem gengu: Ninna, Sigga Ósk, Sævar, Reynir, Svana, Þóró, Ásgeir Hilbert, Sólveig, Obba, Jóh. Þórólfur. Karl Óskar, Íris og “voffi” gengu með okkur en voru tímabundinn og komust ekki í kaffi.

Sunnudagur 23. apríl 2006
Tveir bílar með þrjá Vegmóðsfélaga stóðu á bílastæðinu við Nauthólsvík í roki, hagli og trekki í um klukkustund á meðan Sævar og Jóh. Þórólfur gengu út í Skerjafjörð og til baka, en Obba gekk “pínkulítið” styttra!! Ninna er enn veik og lét vita að hún kæmist ekki.  En þar sem þrír koma saman þar er ... ?

Sem sagt þeir sem mættu:  Obba, Sævar og Jóh. Þórólfur

Sunnudagur 7. maí 2006
Ja, hérna þvílíkt veður. Sól, hiti og logn var þegar við söfnuðumst saman undir klingjandi Hallgrímskirkjuklukkum í síðustu göngu Vegmóðs í vetur. "Afturgangan" hófst á því að við fórum í Austurbæjarskóla undir leiðsögn Írisar. Afskaplega var gaman að rifja upp yfir hálfrar aldar gamlar minningar "sumra" úr skóla þessum. Frábært að koma í bíósalinn, kennslustofurnar, kennarastofuna og valsa um þessa löngu ganga sem hafa ekki breyst, a.m.k. ekki í minningunni. Gaman - gaman. Síðan gengið áfram niður Vitastíg og vestur Njálsgötu með "stóru stoppi" hjá Njálsgötu 29. Obba og Sævar fóru niður í portið að kíkja!! Eigandinn kom út og var hann mjög áhugasamur og spurði okkur margra spurninga um fyrri ábúendur og tilhögun í húsinu. Það var erfitt að slíta sig úr portinu enda núverandi eigandi forvitinn um fyrri hagi á Njálsgötu 29. En áfram var haldið upp og niður Frakkastíg, stoppað við Frakkastíg 12 og 19 einnig kíkt á lóðina þar sem Ölgerð Egils Skallagrímssonar var. Áfram haldið niður á Laugaveg og að Laugavegi 22. Þar sýndi Gunnar Már okkur veitingastað sem hann og fleiri eru að endurgera upp á þrjár hæðir. Barinn skal hann heita. Verður hann flottur þegar hann verður tilbúinn. Nú voru göngugarpar orðnir sveittir og þyrstir. Lóðsaði Gunnar Már okkur inn á Kaffi Oliver. Reyndar fórum við út í garð á bakvið og pöntuðum okkur veitingar. Eitthvað fannst sumum þjónustan ganga hægt svo Gunnar Már tók af skarið og tók hann niður pantanir og bar á borð af miklu öryggi og myndarskap. Snæddum við þar í brakandi sól og blíðu. Að lokum var gengið upp Klappar- og Skólavörðustíg að bílunum. Ekki er annað hægt að segja en veðurguðirnir hafi leikið við Vegmóðsfélaga þennan síðasta göngudag að sinni.
Þeir sem mættu: Bói, Inga, Ninna, Dolli, Karl Óskar, Íris, Gunnar Már, Skarphéðinn Ó., Valgerður, Ásta María, Svana Birna, Obba, Jóh. Þórólfur, Ásgeir Hilbert, Sólveig og Sævar.

Haust 2006
Sunnudagur 5. nóvember 2006
Það var ekki bara “Kári” heldur “Kári Kárason” sem stjórnaði veðrinu þegar Vegmóður ætlaði að hefja göngu á vetri þessum.  Alls staðar brjálað veður nema hjá Ninnu í Mosó og mér (Obbu) í Ljósheimum! Vegna alls þessa var göngu sleppt en ákveðið að hittast í kaffi og með því hjá Ninnu á Tröllateigi. Frábært að hittast svona og rabba saman. Kaffidragelsi. Brjálað veður austur við Þingvallavatn hjá Svönu og Reyni, einnig hjá Þóró á Borgarbraut í Grímsnesi.

Þeir félagar sem komu í rabb og kaffi til Ninnu voru: Bói, Inga, Hanna, Villi, Hjördís, Stefanía, Svana, Ásta María, Svana Birna, Dolli, Sigga Ósk, Ásgeir Hilbert, Sólveig, Jóh. Þórólfur og Obba. Ninna var að sjálfsögðu gestgjafi með pompi og pragt.

Sunnudagur 19. nóvember 2006
Snjór og ófærð fyrir flesta en fjórir Vegmóðir og hvutti létu það ekki á sig fá.  Klofaðir voru skaflar og bitið á jaxlinn og “móðir” (lafmóðir) hittust við Skautahöllina í Laugardal. Súrefnisinntaka yfir meðallag og blóðið spýttist um æðar.

Hetjurnar sem mættu voru: Sævar, Jóhannes Þórólfur, Íris, Kalli og hvutti.

Sunnudagur 3. desember 2006
Fallegt vetrarveður var þegar Vegmóðsfélagar hittust á bílastæðinu við Bryggjuhverfið í Grafarvogi. Félagarnir gengu eftir sinni bestu getu og fóru mislangt eins og vanalega - en allir skiluðu þeir sér í kaffi hjá Ástu Maríu og Svönu Birnu í nýju, fallegu íbúðina í Berjarima 11 í Grafarvogi.

Þeir sem mættu voru: Svana, Reynir, Ásta María, Svana Birna, Ninna, Sævar, Jóh. Þórólfur og Obba.

Sunnudagur 17. desember 2006
Engin ganga. Sigríður Ósk 50 ára. Afmæliskaffi um miðjan dag. Þar voru margir Vegmóðsfélagar mættir.




Vor 2007
Sunnudagur 7. janúar 2007
Félagar hittust við Skautahöllina í Laugardal. Snjór var yfir öllu, logn og ljómandi gott veður, en veðurspáin hjá Sigga “stormi” gerði ráð fyrir frosti og vindi.  Listaverk voru út um allt í trjám og gróðri sem voru þakin snjó. Dreifðust félagar í vestur-austur-norður-suður með viðkomu við gömlu þvottalaugarnar. En þar mátti lesa að fyrstu jarðboranir við hveri á Íslandi voru gerðar í Laugardal, árið 1755!!! Þvílíkur sælureitur sem Laugardalurinn er. Á eftir var farið í kaffi og með því til Reynis og Svönu. Þar svignaði borðið af kræsingum.  Rifjaðar voru upp gamlar minningar en heldur var minnið gloppótt á stundum. Skemmtum við okkur hið besta við að púsla saman löngu liðnum atburðum. Voru félagar glaðir og reifir á nýju ári.

Þeir félagar sem gengu voru: Sólveig, Þóró, Íris, Karl Óskar, Ninna,  Bói, Ingibjörg, Sævar, Svana, Reynir, Ásta María, Svana Birna, Jóhannes Þórólfur og Obba.  Guðjón Karl kom í kaffi ásamt börnum, Helenu, Arnóri Erni og Kristjáni Karli.

Sunnudagur 21. janúar 2007
Gengið var frá nýrri rafstöðinni (ljótu) í Elliðaárdal í 10 stiga frosti en logni og það sást til sólar. Eitthvað voru félagar út og suður þennan sunnudag því fáir mættu.

Hetjurnar sem mættu og gengu voru: Ninna, Jóhannes Þórólfur, Karl Óskar og Íris, já og hvutti var víst líka.

Sunnudagur 4. febrúar 2007
Vegmóðir söfnuðust saman við Víkingsheimilið í snjómuggu. Sumir gengu langt en aðrir styttra!  Sást illa til manna í “muggunni”!!! Sævar átti erfitt með að kvikmynda!  Hver og einn var sæll með sína göngu og súrefnisinntöku. Að lokinni göngu var skundað á þorrablót í Stjörnugrófinni í rauða sæta timburhúsið þeirra Írisar og Karls Óskars. Húsið er á afskaplega skemmtilegum stað og allt hið notalegasta.  Oh, oh, ilmurinn úr eldhúsinu var svo lokkandi. Hver og einn kom með sinn þorramat en húsráðendur bættu svo ýmsu “gúmmilaði” við. Undu allir sér vel bæði uppi og niðri við samræður og létt spjall.  Það sannaðist hér eins og endranær að maður er manns gaman.

Vegmóðir sem gengu:  Þóró, Ásgeir Hilbert, Sólveig, Reynir, Svana, Ásta María, Sævar, Villi, Hjördís, Stefanía, Obba, Jóh. Þórólfur, Þráinn, Íris gekk en fann okkur ekki! Karl Óskar var veikur heima. Í þorramatinn komu svo: Ninna, Gunnar Már, Hanna, Bói, Ingibjörg, Dolli, Jóndi, Sigga G., Skarpi Ó. og Valgerður.

Sunnudagur 18. febrúar 2007
Vegmóðir hittust sunnudaginn 18. febrúar kl. 11.00 á bílastæðinu í Nauthólsvík og gengu í vestur ... eftir fyrirmælum Maó formanns sem var víðs fjarri. Sumir gerðu þó uppreisn og gengu ekki lengra en þeir nenntu! Í Reykjavík var þá austan fimm, hiti fimm stig, hálfskýjað og rigningarúði á síðustu klukkustund.

Vegmóðir sem gengu: Þóró, Ásgeir Hilbert, Sólveig, Ninna, Sævar og Jóh. Þórólfur. Ingibjörg mætti við skógræktina í Fossvogi og gekk í vestur í átt að Nauthólsvík en sá engan Vegmóðann!



Sunnudagur 4. mars 2007
Við hittumst hjá skógræktinni í Fossvogi. Gengið í vestur og austur. Fór ekki að snjóa á mannskapinn og við sem héldum að það væri að koma vor! Þeir sem gengu komu með rautt nef og rauðar kinnar í “Danska daga” til Bóa og Ingibjargar. Í Logalandi var boðið upp á ál, markíl, kavíar og danskt “leverpostej” með meiru. Konunglegar veitingar! (eða drottningarlegar!). Fylgst var með Skarphéðni Óskarssyni í Vasagöngunni í Svíþjóð og var hann enn á röltinu síðast þegar við vissum! Ljómandi góður dagur. Sævar var í Danmörku.

Þeir sem gengu: Sólveig, Ásgeir Hilbert, Jóh. Þórólfur, Obba, Karl Óskar, Íris, Ninna og Þráinn. Í kaffið komu: Sigríður Ólafsdóttir, Sigga Geirs, Jóndi, Hanna, Rakel Anna og að sjálfsögðu voru  húsráðendur Bói og Ingibjörg.

Sunnudagur 18. mars 2007
Það er nú það. Meiningin var að hittast við bílastæði sem er ekki lengur til eða búið að setja hindrun fyrir veginn svo ekki er hægt að komast þangað lengur. Alltaf verið að breyta einhverju. Jæja, við enda Stórhöfða og til vinstri fórum við og lögðum bílunum skammt frá Vogi. Snjór var yfir öllu og frekar napurt. Reynir var “þrítryggður” með að komast í gönguna, Ásta María og Sævar á gati. “Hvar er Reynir?” Svo hófst gangan en Þóró og börn komu labbandi úr Garðhúsum. En nú kom babb í bátinn, “kaldtippamaðurinn” fór úr hnjálið fyrir framan Vegmóða og fóru þeir að stumra yfir manninum. Kalla þurfti á sjúkrábíl. Skammt fyrir neðan Vog voru svo Obba, Sólveig og Ásgeir Hilbert þegar sjúkrabíllinn kom. Ekki voru “sjúkramennirnir” með það á hreinu hvar hinn “slasaði“ var og hóf þá Obba upp merkjasendingar með göngustöfunum sem þeir skildu. Komu þeir til mín (Obbu) og benti ég þeim á slasaða manninn sem húkti á steini með Reyni! Aðrir Vegmóðir héldu svo göngu sinni áfram vestur voginn. Íris og Ninna sáu fálka yfir voginum og meina ég þá alvörufálka! Var þetta hin skemmtilegasta ganga með hlátri og skellum með heilmikilli útrás fyrir “andlitskalda” Vegmóða. Þetta var sannkallað ævintýri á gönguför!

Þau sem voru svo heppin að vera í göngu þessari voru: Ásgeir Hilbert, Sólveig, Þóró, Sævar, Reynir, Ninna, Karl Óskar, Íris, Jóhannes Þórólfur og Obba. Vaskur var hinn kátasti á sínum fjórum!

Sunnudagur 1. apríl 2007
Engin ganga. Svana Birna fermist.

Sunnudagur 15. apríl 2007
Við hittumst við bílastæðin hjá KFUM & K við Holtaveg og gengum sem leið lá inn í Laugardalinn, fram hjá húsdýragarðinum og enduðum í þvottalaugunum eins og svo oft. Krökkunum fannst þetta mjög merkilegt og hoppuðu og skoppuðu alla leiðina og fundu meira að segja dauða önd liggjandi í vatninu. Sævar og Þórólfur hurfu náttúrulega í byrjun og fóru eitthvað lengra! En veðrið var týpískt íslenskt aprílveður: í byrjun milt og skýjað, síðan kom vindur og sól og að lokum meiri vindur og haglél. Samt var bara vor í lofti og krókusar að kíkja upp á milli trjánna. Síðan bauð Obba upp á kræsingar, tertur o.fl. Skoðuðum skemmtilegar myndir.

Þeir sem gengu voru : Bói, Ingibjörg, Ninna, Sævar, Jóh. Þórólfur, Sólveig, Ásgeir Hilbert, Guðjón Karl, Arnór Örn, Kristján Karl, Svana, Reynir, Ásta María, Svana Birna og Ísar Daði. Þeir sem komu svo í kaffi voru: Íris, Jóndi, Sigríður Ósk, Þóró, Karl Óskar og Obba að sjálfsögðu.



Sunnudagur 29. apríl 2007
Vegmóðir hittust við Perluna og hlýju veðri en dálitlum vindi. Að “síðustu” göngu lokinni var meiningin að fara í kaffiteríuna í Perlunni, en rétt fyrir göngu hringdi Valgerður í Víðihlíð í mig og bauð mannskapnum í súpu. Frábært. Varð þetta því að óvissuferðinni okkar í ár! Gerðum við súpunni góð skil ásamt “hjemmebaget bröd” sem við fengum og bragðaðist vel. Að lokum drukkum við sterkt og gott kaffi og var svo rabbað saman á léttu nótunum dágóða stund. Að lokum vil ég þakka Vegmóðum samveruna í vetur. Hittumst svo galvösk að hausti og jafnvel fyrr. Sumarkveðja til ykkar allra. Obba

Þeir sem mættu:  Sævar, Jóh. Þórólfur, Ninna, Þóró, Berglind, Ásgeir Hilbert, Sólveig, Ingibjörg, Snædís Björnsdóttir og Obba. Í Víðihlíð tóku svo Valgerður og Elín Birna á móti okkur.

Haust 2007
Sunnudagur 18. nóvember 2007
Góð mæting í köldu en sólríku veðri á bílastæðinu við Kjarvalsstaði. Gengið var og heilsað upp á Einar Ben. sem snýr bakhlutanum “ómerktur”  að Miklubraut. Komu Vegmóðir svo til baka með rauðar kinnar og kuldaleg nef. Var því full ástæða til að bregða sér í kaffiteríuna á Kjarvalsstöðum og fá sér hressingu fyrir líkama og sál. Setið var og rabbað í dágóða stund og almenn ánægja meðal Vegmóðsfélaga með að hittast og ræða málin.

Þeir félagar sem mættu voru:  Karl Óskar, Íris, Reynir, Svana, Ásta María, Svana Birna, Ninna, Sigríður Ósk, Þóró, Berglind, Sólveig, Sævar, Jóh. Þórólfur og Obba.

Sunnudagur 16. desember 2007
Vegmóðir hittust á bílastæðinu við Hafnarborg. Þegar út var komið flugum við út og suður í vatnsbaði í átt að Jólaþorpinu. Þar voru allir í fasta svefni svo við héldum inn í Fjörð að afloknu sulli í pollum og barningi við að halda sér á jörðinni! Hressingu fengum við okkur í bakaríinu og sátum þétt saman! Nú voru Jólaþorpsbúar vaknaðir svo við fukum úti í vatnsveðrinu í átt að þorpinu og höfðum þar stuttan stans. Hlýtt var og bjart ... nei það passar ekki, en 7 stiga hiti. Við hefðum átt að vera í sundfötum? Gleðileg jól.

Þessir "blaut" hressu Vegmóðsfélagar sem mættu voru: Sævar, Ninna, Íris, Karl Óskar, Þóró, Berglind, Ásgeir Hilbert, Sólveig, Svana, Reynir og Obba.

Vor 2008
Sunnudagur 10. febrúar 2008
Vegmóðfélagar hittust við Langholtsskóla og gengu í Laugardalnum í ágætis veðri miðað við óveðrið undanfarna daga. Smá hríð skall á göngumenn en birti upp fljótlega aftur. Komu göngugarpar frísklegir og rauðir í kinnum í Ljósheima þar sem þorri var blótaður. Það er alltaf sama fjörið þegar félagar hittast og skemmta sér saman. Bói þakkaði Obbu vel unnin störf í þágu Vegmóðs! Obba gat ekki haldið aftur af tárunum og þakkaði þannig fyrir sig. (Það er í tísku að tárast í sjónvarpinu þessa dagana!). Félagar hafa alltaf um nóg að spjalla og geta hlegið út í eitt í tíma og ótíma yfir gömlu og nýjum “reynslusögum”! Meira að segja ein saklaus vatnskanna kom af stað mikilli hláturgusu! Tókst þorrablótið vel í alla staði.

Hetjurnar sem gengu voru: Sævar, Jóh. Þórólfur, Reynir, Svana, Ásta María, Svana Birna, Þóró, Berglind, Íris og Karl Óskar. Þeir sem komu bara í þorrablótið voru: Sólveig, Ásgeir Hilbert, Ingibjörg, Bói, Dolli, Ninna, Sigríður Ósk og Obba.

Sunnudagur 24. febrúar 2008
Hittumst við “Ljótu Bettý” í Elliðaárdal - þeir sem sáu hana! Hinir fóru út um víðan völl! Gengið í þessu líka fallega vetrarveðri í sól, logni og nýföllnum snjó. Allir gengu eitthvað og nutu samverunnar og góða veðursins. Ljómandi ganga.

Þeir sem gengu voru: Bói, Inga, Ninna, Karl Óskar, Íris, ”Vaskur”, Þóró, Berglind, Sólveig, Sævar, Jóh. Þórólfur og Obba.

Sunnudagur 9. mars 2008
Varla var hægt að fá bílastæði við sundlaugina í Laugardal vegna fjölda bíla. Í ljós kom að sundmót fór fram í Laugardalslaug. En hvað um það, þeir sem gengu í þessu líka fína veðri fóru stóran hring, í Laugardalnum, sem tók um klukkustund en tveir félagar gengu styttra! Á Rauðalæk, hjá Svönu og Reyni, fengum við svo frábærar veitingar a la Svana sem engan svíkur. Upphófust svo hressilegar samræður um líðandi stund og ýmislegt gamalt og gott. Stjórn FEB ekki EB! var gaumgæfð og tekin út á fjörugum nótum! Var hlegið og talað svo undir tók í fjöllunum! Kvöddumst við svo með brosi á vör.

Þeir félagar sem gengu: Svana, Ásta María, Sólveig, Sævar, Ninna, Reynir og Obba já og Bói og Inga gengu víst líka! Guðjón Karl, Lilja Birna, Arnór Örn, Kristján Karl og Svana Birna voru svo í kaffinu með okkur.

Sunnudagur 13. apríl 2008
Liðið hittist við Haðaland 26 - eða á bílastæði Fossvogsskóla. Það hafði slyddað um nóttina svo að snjór var á jörðinni en göngustígarnir voru nokkurn veginn auðir. Reynir og Sævar heyrðu í lóu um leið og þeir stigu út úr bílum sínum svo að von er um að hún sé komin til að kveða burt snjóinn. Obba hafði látið þau boð út ganga að við ættum að fara í austurátt en alveg eins og krakkar á mótþróaaldri gengum við fyrst í vesturátt í Fossvogsdal - og svo til baka í austurátt. Að göngu lokinni hittist Vegmóður í afmæliskaffi hjá Obbu í Ljósheimum og þar var hið mesta blómafjör!

Þeir félagar sem gengu: Svana, Reynir, Íris, Karl Óskar, (hvutti), Sævar, Ninna, Jóh. Þórólfur, Þóró, Berglind, Sólveig, Ásgeir Hilbert og svo var Obba í kaffinu með okkur! 

Sunnudagur 4. maí 2008
Heldur voru Vegmóðsfélagar fáir við Nauthólsvíkina er þrammað var í austurátt í hörku vindi en hlýju veðri. Okkar var þó hagurinn og ánægjan af göngunni þótt fleiri hefðu mátt gleðjast með. Á sunnudaginn 18. maí verður svo lokaganga Vegmóðs, að þessu sinni, með kaffi hjá Ninnu. Gangan verður auglýst síðar.

Við sem þrömmuðum voru: Sævar, Jóhannes Þórólfur og Obba.

Sunnudagur 18. maí 2008
Vegmóðsfélagar hittust við Tröllateig 20 í Mosfellsbæ. Skýjað var en lygnt. Gengið var eftir stígum að Álafossi og Reykjalundi og síðan til baka að Tröllateigi 20 en þar var afmæliskaffi hjá Ninnu. Skilaboð komu frá Obbu - liggjandi á spítala eftir mjaðmaaðgerð - um göngufyrirkomulagið og 40 ára afmæli klúbbsins næsta haust. Bent var á að í fjarveru Obbu væri lag að velta henni úr formennskunni en engum hugnaðist það …

Þeir félagar sem gengu: Svana, Reynir, Ásta María, Íris, Karl Óskar, Sævar og Jóh. Þórólfur. Í kaffinu voru Ninna, Sigríður Ósk, Jóndi, Dolli, Agnes, Hanna, Hjördís, Stefanía, Alexander, Ingibjörg, Bói, Skarphéðinn og Valgerður.

Haust 2008
Sunnudagur 19. október 2008
Vegmóður er 40 ára. Starf hófst haustið 1968 og nú er 2008!
Fyrsta ganga Vegmóðs haustið 2008. Gengið var frá Glæsibæ á göngustíg í austur fram hjá bensínstöðinni og áfram. Sumir gengu langt, langt en aðrir stutt, eins og gengur. Veður var ljómandi gott, stilla en kul og klaki á pollum. Að lokinni göngu var drukkið kaffi og með því í Ljósheimum hjá Obbu og Jóh. Þórólfi. Mikil kátína ríkti á meðal félagsmanna Vegmóðs þegar rifjuð voru upp skemmtileg atvik gömul og ný. Bói var búin að reikna það út að göngur væru orðnar um eitt þúsund þessi 40 ár. Frábært. Kaffidragelsi fór fram og “seldust miðar upp”. Ein... reyndar tvær breytingar verða í sambandi við göngur og kaffi.
Fyrri: Nú munum við hittast einu sinni í mánuði og verður þá ganga og kaffi á eftir. Þeir sem hafa kaffið ráða hvaða sunnudag í mánuðinum verður gengið. Haft verður samband við Obbu og hún sendir út tilkynningu um göngu og kaffi!! Verði breyting á “kaffistað” þarf að láta Obbu vita, því gönguleið miðast við “kaffistað”. 
Síðari: Laugardaginn 27. desember nk. hefði Ásta Þorkelsdóttir orðið 100 ára. Af því tilefni bjóða Svana og Reynir okkur í kaffi á Rauðalæk, á eftir göngu sem hefst kl. 11:00, laugardaginn (takið eftir það er laugardagur) 27. desember 2008. Svana og Reynir eru sem sagt með desemberkaffið !! Þetta verður ítrekað í desember og gönguleið kynnt.
Bói þakkaði “aðalritar flokksins” (Obbu) fyrir vel unnin einræðisstörf í þágu Vegmóðs á undanförnum árum og áratugum. Einnig útnefni hann Obbu sem fyrstu Vegmóður klúbbsins. Útnefning verður á 40 ára fresti!! Hljóð kom úr horni að Sólveig væri þá líkleg til að hreppa það hnoss.
Obba þakkaði lofið en vill bæta hér við að fleiri hafa hjálpað til á vegferð Vegmóðs. Það er erfitt að nefna nöfn en aðstoð hef ég fengið um margt t.d. í sambandi við myndir og tölvumál svo eitthvað sé nefnt. Ánægjan felst í því að hittast og skemmta sér og treysta fjölskylduböndin.
Að lokum kom ljómandi skemmtileg uppástunga frá Ástu Maríu um að Vegmóðir ættu að hittast í Litlu Kaffistofunni í Svínahrauni og halda upp á 40 ára afmælið þar með því að fá sér kaffisopa og með því og helst sem fyrst. Hvar annars staðar en í fjöllunum fyrir þetta útiverufólk?

Þeir (félagar!) sem gengur voru: Sólveig, Þóró, Ninna, Svana, Reynir, Ásta María, Bói, Inga, Sævar, Jóh. Þórólfur og Obba. Skarphéðinn Ó. kom á, ég veit ekki hvað ég á að kalla það, “skíðahjólum”, hef bara aldrei séð slíkt áður! Valgerður kom svo síðar í kaffi.

Afmælisveisla - Vegmóður 40 ára

Sunnudagur 2. nóvember 2008 
Ákveðið var að halda upp á afmælið í Litlu kaffistofunni í Svínahrauni eins og Ásta María stakk upp á í síðustu göngu. Skarphéðinn J. lagði inn orð fyrir okkur og vorum við velkomin. Vorum við flest komin á staðinn um klukkan 12 á hádegi. Þar voru tveir göngugarpar fyrir, Svana og Reynir, sem höfðu náð sér í súrefni í nágrenninu, Sævar kom litlu síðar en hann gekk á Selfjall og skömmu síðar komu svo göngugarparnir Kalli og Íris. Mæting í göngu var frjáls dag þennan. Þegar við vorum búin að fara í borða- og stólaleik fórum við að fá okkur í gogginn. Við gæddum okkur á ljúffengum veitingum og töluðum í kapp við hvert annað og tókum hláturgusur að hætti Vegmóðsmanna! Sungum við svo afmælissöng fyrir Vegmóð 40 ára og klöppuðum honum lof í lófa! Birtist nú Stefán (Litlu kaffistofueigandi) með tvo bakka af súkkulaði í boðið hússins! Frábært hjá honum. Það fór mjög vel um okkur á þessum notalega stað og heyrðist hljóð úr horni að þetta þyrftum við að framkvæma oftar. Veður var ágætt, hlýtt en smá rigning sem kom ekki að sök inn í hlýrri kaffistofunni og hlýja viðmótinu sem við fengum þar. Það sannast sem fyrr að maður er manns gaman!

Afmælisgestir voru: Svana Birna, Ásta María, Hanna, Íris, Kalli, Valgerður, Skarphéðinn Ó., Ninna, Dolli, Sigga Ósk, Sævar, Obba, Jóhannes Þórólfur, Ásgeir Hilbert, Sólveig, Berglind, Þóró, Svana, Reynir, Bói og Inga.

Laugardagur 27. desember 2008
Í dag eru 100 ár frá fæðingu Ástu Þorkelsdóttur. Sævar, Jóhannes Þórólfur og Obba fóru í Fossvogskirkjugarð að leiðum Ástu, Hilberts og Ásgeirs Guðmundssonar, sem hefði orðið 50 ára í ágúst á þessu ári. Þar kveiktum þau á þremur kertum í morgunsárið. Var svo haldið á Rauðalæk til Svönu og Reynis og komið þar um kl. 11:00 og gengu þeir sem ganga vildu en aðrir leituðu húsaskjóls! Veður var gott, 8 stiga hiti og smá vindur. Um klukkan 12:00 var svo boðið upp á “bröns a la Svana” í tilefni dagsins. Afskaplega girnilegt og gott. Var síðan glaðst yfir gömlum og nýjum myndum og rifjuð upp ýmiss prakkarastrik frá Njálsgötu-Hringbrautar árunum! Voru allir í jólaskapi og kátir yfir samverunni. Svana, Reynir, Ásta María og Svana Birna halda svo til London á morgun og verða hjá Guðjóni Karli, Lilju og börnum fram yfir áramót. Báðu allir í Vegmóði að heilsa Londonarfjölskyldunni! Kvöddu svo Vegmóðir saddir og sælir, en það voru: Sólveig, Ásgeir Hilbert, Berglind, Þórólfur, Bói, Inga, Ninna, Sigga Ósk, Dolli, Sævar, Hanna, Karl Óskar, Íris, Jóhannes Þórólfur, Obba, Ásta María, Svana Birna. Húsráðendur og gestgjafar voru svo Svana og Reynir.

Vor 2009
Laugardagur 25. janúar 2009
Vegmóðir komu saman fyrir ofan fjöruna að Geldinganesi. Veður ljómandi gott, sól, logn en kul í skugganum. Útsýni frábært til allra átta. Esjan “spókaði” sig í sólinni með hvítan hjúp. Súrefnið teygað í botn. Hressir og kátir komu göngumenn í kaffi til Ástu Maríu og voru þar sagðar “sannar sögur” yfir frábæru meðlæti og hlýlegu viðmóti.

Göngumenn: Sólveig, Berglind, Þóró, Sævar, Svana, Reynir, Ninna, Ásta María, Obba, Kalli, Íris og hvutti. Bói og Inga komu í kaffið.

E.S.
Vert er að benda á að sunnudaginn 17. maí nk. er áætlað að þiggja boð Þráins og fara í Hróarsholt og ganga þar, klifra og klappa hestum!! Veitingar að því loknu. Ferðin verður auglýst síðar og nánar sagt frá stað og tíma!

Sunnudagur 22. febrúar 2009
Vegmóðir hittust á bílastæðinu við Hafnarfjarðarkirkju. Veður eins og best var á kosið. Stafa logn og eins stigs hiti. Fuglarnir léku sér á spegilsléttum sjónum og mannskapurinn gekk meðfram sjónum í vesturátt að hálftómum blokkunum sem standa þarna eins og draugaborgir á þessum fallega stað. Það var eins og fyrri daginn sumir gengu langt, lengra, lengst! Allir komu glaðir og ánægðir í kaffi til Berglindar og Þórólfs í Bæjarholtið að göngu lokinni, þar sem beið okkar hlaðið borð af kræsingum sem flestar voru heimalagaðar. Við vorum meira að segja svo glöð að við tókum lagið “Allir krakkar” undir gítarundirleik Ninnu!

Þeir sem gengu voru: Bói, Inga, Kalli, Íris, Sævar, Ninna, Ásta María, Svana, Reynir, Obba, Jóhannes Þórólfur og Vaskur trítlaði með. Ásgeir Hilbert og Sólveig voru svo í kaffinu.

Sunnudagur 15. mars 2009
Hittumst í hríðarbyl við Fossvogsskóla. Félagar komu úr öllum áttum og gengu í vestur! Stytti upp er gangan hófst. Það er sama rullan stutt-lengra-lengst fóru félagar. Allir komust þó í hús til Ingu og Bóa þar sem beið þeirra hlaðborð eftir göngu. Eftir göngukaffið var afmælisveisla og þá mátti koma með tertu á borðið. Nokkrir “fiskar” áttu og eiga afmæli framundan á þessu ári og var sunginn afmælissöngur þeim til heiðurs. Sigga Ólafs var mætt á staðinn og var gaman að hitta hana. Voru félagar kátir og glaðir eftir gómsætt meðlæti og skemmtilega samveru.

Þeir sem gengu voru: Ninna, (45 mín.), Sólveig, Reynir, Svana, Ásta María, Sævar, Jóhannes Þórólfur, Obba, Þráinn, Íris og Karl Óskar, já, og tveir hundar. Í kaffinu voru svo Sigga Ósk, Hanna og að sjálfsögðu húsráðendur Inga og Bói.

Sunnudagur 19. apríl 2009
Gengið og fokið á Klambratúni. Maður lagðist nú bara upp í vindinn og fauk til baka. Ekki vantaði nú samt hlýindin. Sá á leiðinni að hiti var 11° en allt fauk sem fokið gat. Á eftir fukum við í Þverholtið í algjört veislukaffi til Sævars. Voru Vegmóðir kátir og glaðir að vanda.

Þeir sem “fuku” voru: Bói, Inga, Sólveig, Ásgeir Hilbert, Berglind, Svana, Obba, Jóhannes Þórólfur, Íris, Kalli og Sævar fauk fljótlega heim til sín! Auk þess komu í kaffi: Reynir, Ásta María, Ninna, Dolli og Sigga Ósk.

Sunnudagur 17. maí 2009
Lokaganga Vegmóðs í Flóanum hjá Þráni. Sumir fóru í “útsýnisferð” í leiðinni. Allir skiluðu sér í hús að lokum. Veðurguðirnir okkur hliðhollir, sól og blíða. Það var eins og venjulega, sumir gengu langt, aðrir stutt og enn aðrir bara inn í húsið. Nágrennið skoðað í fylgd Þráins sem gaf hestunum brauð í leiðinni. Frábær húsakynni og útsýni eftir því. Að göngu lokinni bauð Þráinn upp á veitingar sem voru vel þegnar. Yngsti félagsmaðurinn á staðnum, Valgerður Elín, verður eins árs í september en sá elsti, Sigríður Ólafsdóttir verður 97 ára einnig í september. Svona er nú Vegmóður í hnotskurn.

Þeir sem komu í lokagönguna eru: Jónas Hilbert, Þórólfur Hilbert, Berglind, Sólveig, Ninna, Sigga Ósk, Jóndi, Bói, Ingibjörg, Hanna, Þráinn, Karl Óskar, Íris, Skarphéðinn Ó., Valgerður, Guðrún Lára, Snorri, Valgerður Elín, Reynir, Svana, Ásta María, Svana Birna, Obba, Jóhannes Þórólfur, Hörður og Sævar. Jú og tveir hundar, litli og stóri!

Haust 2009
Sunnudagur 4. október 2009
Gengið úr Blesugróf inn í Trjáræktina í Kópavogi og trjátegundirnar teknar út! Veður ljómandi gott, sól, logn og smá kul. Hressandi útivera í góðum félagsskap. Á eftir voru kræsingar á borðum hjá Kalla og Írisi. Vetrarstarfið fer ljómandi vel af stað.

Þeir sem komu voru: Kalli, Íris, Sævar (kom hjólandi), Jóhannes Þórólfur, Obba, Ninna, Bói, Inga, Svana, Reynir, Ásta María, Sigga Ósk, Þóró og Sólveig.

Sunnudagur 1. nóvember 2009
Félagar hittust á bílastæðinu við Glæsibæ í þessu líka ljómandi veðri en rosalegri hálku. Teknir voru smá “Bambataktar” en enginn fór á hausinn. Sumir gengu stutt, aðrir styttra og nokkrir styst. Jú, reyndar gengu nokkrir langt og héldu uppi heiðri “hússins”! Kaffi á eftir hjá Obbu í Ljósheimum. Slegið á létta strengi og Pollýönnu þankagangurinn sveif yfir vötnum. Komumst þó að því að við skiljum hvorki upp né niður í lánamálum Íslendinga! Upplýsingar frá viðkomandi aðilum af skornum skammti og fólk verður að geta í eyðurnar! Var þessu svo öllu slegið upp í grín, hvað annað? Kúlulán og barnalán, það er nú það!

Göngumenn: Ásta María, Reynir, Sævar, Svana, Karl Óskar, Berglind, Ninna, Sigga Ósk, Dolli, Sólveig, Þóró, Jóhannes Þórólfur og Obba (fram og til baka fyrir framan blokkina, ekki upp og niður brekkuna!)

Sunnudagur 13. desember 2009
Vegmóðir hittust við Fossvogsskóla í blíðu veðri ca 10° hiti og smá úði. Gott nudd á andlitið og súrefnið dregið inn í stórum skömmtum. Voru allir glaðir og ánægðir með “sína” göngu hvort sem hún var löng eða stutt. Á eftir var boðið upp á frábærar veitingar, sannkallað jólahlaðborð, hjá Ingu og Bóa. Það er alltaf jafn gaman að tala saman um allt og ekkert að ógleymdri ánægjunni af samverunni við fólkið sitt í notalegu umhverfi húsráðenda.

Þeir sem gengu voru: Sævar, Jóhannes Þórólfur, Obba, Ásta María, Guðjón Karl, Kristján Karl, Svana og Reynir. Þeir sem komu í góðgerðirnar voru: Skarphéðinn Ó., Valgerður, Guðrún Lára, Valgerður Elín, Hanna, Rakel Anna og að sjálfsögðu húsráðendur Bói og Inga.
Vor 2010
Sunnudagur 17. janúar 2010
Hópurinn hittist við Laugardalslaugina. Launhált var á götum og jafnvel gangstéttum. Veður gott, logn og blíða. Gengið var í allar áttir, þar sannaðist á okkur Íslendingseðlið að öll erum “kóngar” hvert fyrir sig! Öll komumst við í hús hjá Svönu og Reyni og þáðum ljúffengar veitingar og skemmtum okkur saman. Þarna sannaðist að “maður er manns gaman”.

Þeir sem mættu voru: Svana, Reynir, Ásta María, Ninna, Bói, Inga, Karl Óskar, Íris, Þóró, Berglind, Jóh. Þórólfur, Sævar og Obba. Hvar var Sólveig?!

Sunnudagur 7. febrúar 2010
Þorrablót og ganga í Grafarvogi. Það er þessi venjulega “mislanga ganga” sem gengin var. Á eftir snæddum við þorramat heima hjá Ástu Maríu og Svönu Birnu. Við “ungu” gamlingjarnir förum alltaf á flug er við minnumst gömlu daganna og getum hlegið á okkur gat af sömu sögunum aftur og aftur! Je minn góður. Ásta María skellti á okkur “bókmenntagetraun” sem var ekki mikið mál fyrir okkur þegar allir lögðu í púkkið! Á eftir drukkum við kaffi og skelltum í okkur konfektmolum sem fóru vel í maga. Reglulega notaleg og skemmtilegt samverustund.

Göngufólk: Bói, Inga, Reynir, Svana, Sævar, Ninna, Dolli, Ásta María, Sólveig, Þóró, Berglind, Jóhannes Þórólfur og Obba. Svana Birna var svo í þorramatnum.
Sunnudagur 7. mars 2010
Gengið frá Bæjarholti í norður og niður og út og suður á Hvaleyrarholti. Snjómugga og slabb. Kaffi og heimabakað meðlæti, m.a. eftir Sólveigu, hjá Þóró og Berglindi. Nammi, namm. Spáð m.a. í það hvar vegamót Vesturlands- og Suðurlandsvegar voru út úr Reykjavík um árið 1950. Hvar voru þau? Yngra fólkið horfði á okkur í eldri kantinum eins og við hefðum verið uppi á steinöld! Alltaf jafn gaman saman.

Göngugarpar: Sólveig, Berglind, Þóró, Sævar, Reynir, Svana, Ásta María, Karl Óskar, Íris og dóttursonur hennar Hannes Rúnarsson. Obba „kvefhaus“ var í kaffinu og Ásgeir Hilbert líka. 

Sunnudagur 11. apríl 2010
Sól, rigning, hellirigning og haglél voru í boði í göngu þessa dags. Gengið frá Kjarvalsstöðum og mislangir hringir gengnir. Nokkrir komu sér í skjól á Kjarvalsstöðum áður en haldið var í göngukaffi hjá Sævari í Þverholtinu. Alltaf er jafn hressandi að hittast og rifja upp gamalt og gott. Gaman að sjá myndirnar frá því í gamla daga í fartölvunni hans Sævars. Kaffi og meðlæti voru gerð góð skil enda úrval mikið og gott.

Þeir sem gengu voru: Sævar, Bói, Inga, Berglind, Þóró, Sólveig, Karl Óskar, Hannes, Ásta María og Obba. Í kaffi komu: Ninna, Sigríður Ósk og Jóhannes Þórólfur.

E.s. Nú er eftir að vita hvort Lilju Birnu hefur tekist að fá Svönu og Reyni í Vegmóðsgöngu í London.

Sunnudagur 16. maí 2010
Lokaganga Vegmóðs í „sumó“ í Miðfellslandi.  Í tilefni 80 ára afmælis Ninnu 19. maí nk. var blásið til heljarinnar veislu. Slegið hafði verið upp veislutjaldi og voru bornar fram glæsilegar veitingar. Skemmti fólk sér hið besta við að rifja upp gamlar minningar og ræða um daginn og veginn. Aldursforseti Vegmóðs Sigríður I. Ólafsdóttir 97 ára var mætt til veislunnar til að fagna 80 ára afmæli dóttur sinnar hennar Ninnu. Ótrúlegt en satt! Þetta verður eftirminnilegur dagur.

Auk Ninnu og Sigríðar voru þessir Vegmóðsfélagar mættir: Bói, Sigga Ósk, Dolli, Hanna, Villi, Hjördís, Stefanía, Alexander, Rakel Anna, Kalli, Íris, Gunnar, Þráinn, Skarpi Ó., Valgerður, Guðrún Lára, Snorri, Valgerður Elín, Elín Birna, Pálmi Viðar, Reynir, Svana, Ásta María, Svana Birna, Sævar, Obba, Jóh. Þórólfur, Þóró, Sólveig, Berglind og Steinar (pabbi Berglindar)
Haust 2010 
Sunnudagur 10. október 2010
10 10 10 = Happadagur. Við veljum ekki neinn venjulegan dag til að byrja haustgöngu árið 2010. Gengu Vegmóðir frá sundlauginni í Laugardal, út og suður, í rjómalogni og sól. Gengið var mislangt eða stutt eftir mati hvers og eins, en allir ánægði með sitt. Að lokinni göngu var farið í þessa fínu súpu til Svönu og Reynis á Rauðalækinn. Voru félagar glaðir og kátir með endurfundinn og voru ekki orðlausir frekar en fyrri daginn. Bara gaman!

Þeir sem mættu:  Svana, Reynir, Ásta María, Bói, Inga, Ninna, Kalli, Íris, Hannes, Þráinn, Þóró (kvefhaus og gekk ekki), Sólveig, Sævar, Jóh. Þórólfur og Obba. 



Sunnudagur 7. nóvember 2010
Vegmóðir hittust fyrir utan Berjarima hjá Ástu Maríu í grenjandi rigningu og roki, ekki var laust við hálku. Ekki hefti það för galvaskra Vegmóða sem settu hausinn í vindinn og þrömmuðu út í óvissuna. Ekki leist okkur Ninnu á aðstæður á „jörðinni“ þar sem glitti í klakasvell. Varð á vegi okkar ágæt hálkulausa brekka að bílskúr blokkarinnar og þar hófum við göngu „upp og niður brekkuna“ samtals 10 umferðir = 10 upp og 10 niður! Kom þar að okkur einn íbúi og spurði hvort við værum á morgungöngu, sem við svöruðum með heljarinnar hlátri. Var síðan gengið til kaffiveislu a la Ásta María. Skemmtum við okkur „as usual“ (á góðri íslensku) og æfðum hlátur- og kjálkavöðvana út í eitt. Alltaf jafn gaman að hittast.

Mættir voru:  Ásta María, Svana Birna, Reynir, Svana, Bói, Inga, Ninna, Þóró, Sólveig, Sævar, Jóhannes Þórólfur og Obba.

Sunnudagur 12. desember 2010
Vegmóðir mættu í Bæjarholtið um klukkan 11.00. Veður gott, logn, hlýtt og blíða. Fór hver á sínum hraða og skiluðu allir sé í hús. Sólveig var búin að skreyta húsið hátt og lágt fyrir jólin, algjört „jólaland“. Var margt fallegt að skoða og dást að. Þóró var „á bak við eldavélina“ en Berglind einbeitti sér að náminu, uppi á lofti! Meðlæti frábært og mikið fjör og mikið gaman.

Þeir sem komu, voru: Ninna, Sigga Ósk, Reynir, Svana, Ásta María, Sævar, Kalli, Íris, Hannes, Bói, Inga, Obba og Jóhannes Þórólfur einnig var heimilisfólkið á staðnum, Berglind, Þóró, Ásgeir Hilbert og Sólveig, Hörður mætti líka á staðinn.

Vor 2011
Sunnudagur 16. janúar 2011
Vegmóðir hittust „hægra megin fyrir neðan Árbæjarsafn áður en komið er að brúnni Breiðholtsmegin“! Augljóst! Ljómandi veður en ... rosalega hálka. Göngumenn stóðu þó í fæturna enda varlega farið. Öðru máli gegndi um bílana sem runnu í „frjálsu falli“ niður að húsi Írisar og Kalla. Je, minn! Göngumenn skiluðu sér í hús og nutu frábærra veitinga og notalegs viðmóts hjá Írisi og Kalla.

Göngumenn: Ninna, Sigga Ósk, Kalli, Sævar, Sólveig, Þóró, Ásta María, Svana, Reynir, Jóhannes Þórólfur og Obba. Ingibjörg gekk Vegmóðsgöngu norðan megin! Íris var heima að undirbúa kaffið ástamt Rún, dóttur sinni. Bói og Hannes voru einnig á staðnum.

Sunnudagur 6. febrúar 2011
Vegmóðir hittust á bílastæðinu við Glæsibæ. Mikill snjór var á jörðu en sumir Vegmóðir létu það ekki á sig fá og brugðu sér í göngu. Á eftir var þorri blótaður í Ljósheimum og þorramatnum gerð góð skil. Alltaf gaman að hittast og spjalla.

Þeir sem mættu: Svana, Reynir, Ásta María, Sævar, Bói, Ninna, Dolli, Sigga Ósk, Karl Óskar, Íris, Hannes, Þóró, Jóh. Þórólfur og Obba.



Sunnudagur 13. mars 2011
Við hittumst í Logalandinu og hafði hver sína hentisemi með göngu, lengd og hraða! Snjór var á jörðu en logn og gott veður. Vegmóðir skiluðu sér svo allir í hús til Ingu og Bóa. Mikið var spjallað og hlegið eins og venjulega þegar „göngugarparnir“ hittast. Ekki þurfti nema já og nei til að hlegið væri í botn og aðalatriðið er að muna að segja já, því má ekki gleyma nei, nei, nei☺ Við sjáum svo til hvernig fór fyrir já og nei í næsta mánuði! Meðlætið var staðgott a la Bói og nýbökuð gómsæt gulrótarkaka a la Inga! Gott fyrir líkama og sál.

Mættir voru: Ásta María, Svana, Reynir, Sævar, Ninna, Íris, Kalli, Hannes, Skarphéðinn Ó., Valgerður, Hörður, Obba, Jóhannes Þórólfur og heimilisfólkið Inga og Bói voru að sjálfsögðu á staðnum.

Sunnudagur 3. apríl 2011
Hópurinn hittist við Kjarvalsstaði í sól og góðu veðri. Aðeins hafði snjóað um nóttina en sólin var búin að bræða svo til allan snjóinn. Félagar gengu þessa mislöngu eða misstuttu göngu en Þóró gekk lang langa því hann trítlaði úr Hafnarfirði. Skarphéðinn, Jónas Hilbert og Þorbjörg komu okkur heldur betur á óvart með komu sinni. Gaman að fá kveðju frá Guðjóni Karli í London. Takk og kær kveðja til baka. Hersingin fór síðan í kaffi í Þverholtið til Sævars sem tók á móti okkur með svignandi borði af kræsingum. Það er alltaf jafn hressandi að hittast, gantast og hlæja nú voru ekki „alltaf sömu brandararnir“ því nokkrir nýir höfðu bæst í hópinn! Alla vega tók Sævar vel og hressilega á móti okkur eins og hans er vaninn. Kærar þakkir.

Vegmóðir sem mættu: Skarphéðinn J., Jónas Hilbert, Þorbjörg S., Þóró, Ninna, Sigga Ósk, Svana, Reynir, Ásta María, Kalli, Íris, Hannes, Bói, Inga, Jóh. Þórólfur, Obba og auðvitað Sævar!

Sunnudagur 15. maí 2011
Vorferð Vegmóðs var farin í Lyngholt til Brynju, Skarphéðins og barna. Jónas Hilbert og Þorbjörg stóðu í dyrum og tóku á móti komumönnum. Upp úr klukkan 13:00 lagði fótfrái hópurinn í göngu undir leiðsögn Jónasar Hilberts og gengu garparnir í klukkustund.  Við hin fórum undir leiðsögn Þorbjargar Skarphéðinsdóttur niður í hest-fjárhús. Sýndi hún okkur bæði hesta, lítil lömb og jarmandi „mömmur“. Dvöldum við þar góða stund og höfðum mikla ánægju af. Fórum svo að litast um eftir „aðal-göngu-mönnunum“ og er þeir fóru að nálgast Lyngholt tókum við á rás upp að húsinu. Heima við beið okkar kaffi og afbragðs veitingar í boði Brynju og Skarpa. Félagar nutu svo veitinganna og röbbuðu saman af sinni alkunnu snilld og voru glaðir,  kátir og ánægðir með ferðina í Lyngholt og samveruna við ábúendur. Veður var gott, logn en sólarlítið og aðeins kul í lofti. Vegmóðir áttu skemmti- og eftirminnilegan dag í lok vetrarstarfsins árið 2010-2011.

Félagar sem mættu voru:  Bói, Inga, Ninna, Dolli, Sigga Ósk, Karl Óskar, Íris, Hannes, Gunnar Már, Telma, Reynir, Svana, Ásta María, Obba, Jóh. Þórólfur, Þóró, Berglind, Ásgeir Hilbert, Sólveig, Hörður, Sævar og að sjálfsögðu Brynja, Skarpi, Jónas Hilbert og Þorbjörg.

Föstudagur 17. júní 2011 
Lýðveldisbörn hittust á Hakinu við Almannagjá til að taka þátt í hátíðarhöldum lýðveldisbarna, sem sé, þeirra sem voru á Þingvöllum þegar lýðveldi Íslands var stofnað 17. júní 1944. Aðalskipuleggjandi var Þór Jakobsson, veðurfræðingur. Gengið var niður Almannagjá undir lúðrablæstri og numið staðar við Lögberg. Þar söng Karlakór Kjalnesinga og Þór hélt smá tölu, einnig var sýnd glíma. Gengum við Ninna, Bói og ég niður á bílastæðið fyrir neðan Almannagjá en Inga og Jóh. Þórólfur gengu upp Almannagjá að ná í bílana. Fórum sem sagt „upp og niður“ brekkuna. Veður var gott og var hressandi að vera úti og anda að sér ómenguðu súrefni við jafn hátíðlegt tækifæri!

Lýðveldisbörnin og Vegmóðsfélagarnir sem mættu voru : Bói, Ninna, Jóhannes Þórólfur og Obba en Inga var aðstoðarmaður og vatns-og bananaberi!

E.s. Fyrir þá sem ekki vita þá kosta kr. 200.- að létta af sér vatni á Hakinu!

Haust 2011
Sunnudagur 9. október 2011
Fyrsta haustganga Vegmóðs var í Laugarnesinu í svölum vindi sem blés af hafi. Heldur voru félagar óvanir kuldanum svo gangan varð ekki mjög löng! Á eftir var farið í göngukaffi til Svönu og Reynis. Fínar veitingar og hlýtt viðmót. Var ekki annað að sjá en Vegmóðfélagar væru glaðir að hittast og segja sögur af ferðalögum sumarsins. Það sannast sí og á að maður er manns gaman. Fram fór kaffidragelsi og gengu allir mánuðir út nema apríl sem „fyrstur kemur, fyrstur fær“! Í desember er ráðgert að fara í Jólaþorpið í Hafnarfirði og fá sér hressingu þar í nágrenninu. Maíganga og kaffi verður ákveðið síðar.

Þeir sem mættu voru: Kalli, Fanney Fjóla, Ninna, Svana, Reynir, Ásta María, Sólveig, Bói, Inga og Obba.

Sunnudagur 11. desember 2011
Vegmóðsfélagar hittust í Berjarima kl. 11.00. Gott veður, logn og snjór yfir öllu. Eftir göngu var boðið upp á frábært meðlæti hjá Ástu Maríu. Orðið jólalegt hjá þeim mæðgum. Notaleg stund með skemmtilegu fólki léttir lund og fær blóðið til að renna þegar hláturinn hristir allan kroppinn og kjálkavöðvar styrkjast. Til mikillar ánægju birtust senuþjófar á staðnum, Fanney Fjóla og Lóa Lind Írisar-og Karlsdætur. Við fórum í „krúttgírinn“ og höfðum ekki af þeim augun, enda svo sætir 6 mánaða tvíburar.

Sérstaklega skal tekið fram að þeir sem „gengu“ voru Inga, Svana og Jóh. Þórólfur. Við hin gengum úr bílunum og upp á 2. hæð! Það voru Karl Óskar, Íris, Fanney Fjóla og Lóa Lind (á þeim var haldið!), Ninna, Dolli, Reynir og Obba. Á staðnum voru Ásta María og Svana Birna.
Vor 2012

Sunnudagur 5. febrúar 2012 - Þorrablót Vegmóðs
Safnast var saman í Logalandi og nokkrir félagar tóku á rás á slaginu 11:00. Aðrir gengu svo ýmsar göngur og sumir ekki neitt! Veður gott en launhált svo allur var varinn góður. Aðalatriðið var þó að allir komu sér í hús og gæddu sér á þorramat (sem hver kom með fyrir sig) og eplaköku í eftirrétti (frá Kalla). Inga bauð svo upp á rófustöppu og kaffi eins og fylgir því að „halda blótið“. Alveg er ómissandi að hittast svona og rabba og rifja upp eitt og annað frá liðnum dögum. Þökkum góðar móttökur húsráðanda og ljúft viðmót.

Þeir sem blótuðu þorra voru: Obba, Þóró, Sólveig, Jóh. Þórólfur, Svana, Reynir, Ninna, Dolli, Sigga Ósk, Jóndi, Inga, Hanna, Rakel Anna, Skarphéðinn Ó., Valgerður, Kalli, Íris, Rún, Hannes, Fanney Fjóla og Lóa Lind.



Sunnudagur 29. apríl 2012
Lokaganga Vegmóðs vorið 2012.- Komið var saman í Stjörnugróf fyrir utan hjá Írisi og Kalla. Veður gott, hlýtt á móti sól en kalt með sól í bakið og vind í fangið. Genginn var göngustígu í vestur og er þá komið í land Kópavogs. Þeir hressustu gengu langt og inn að gróðurreit sem þeir sem styttra fóru litu ekki augum. Hressandi var samt útiveran og samveran með fólkinu. Á eftir var kaffi og frábærar kræsingar hjá hjónunum Írisi og Kalla. Allt var mjög heilsusamlegt og alveg frábært á bragðið. Heimabakað brauð og allt eftir því. Félagar voru kátir og glaðir í sólskininu og ákveðið var að hittast aftur í haust.

Göngumenn: Svana, Reynir, Ásta María, Sólveig, Jónas Hilbert, Þorbjörg S., Hörður, Inga, Kalli, Lóa Lind, Hannes, Obba og Jóh. Þórólfur. Hanna, Óskar Ingi, Rakel Anna og Yngvi Ástmundur komu í kaffið og Íris og Fanney Fjóla voru heima.

Haust 2012
Sunnudagur 14. október 2012
Haldið var upp á að Sigríður I. Ólafsdóttir hefði orðið 100 ára í september sl. hefði hún lifað. Kalli og Íris buðu okkur heim til sín. Verður var frábært, sól og logn, en ganga var ekki skipulögð í þetta skipti. Þarna komst ég að því að frúin á heimilinu hefði átt stórafmæli í sumar. Var því tvöfalt „uppáhald“ ! Nutum við þess að spjalla og hlæja saman, að venju, um leið og við snæddum mjög góða kjúklingasúpu. Í eftirrétt fengum við svo marenstertur og fleira góðgæti. Alveg ágætis dagur og tilhlýðilegur til að minnast Siggu sem var okkur svo kær.

Þeir sem mættur voru: Ninna, Dolli, Sigga Ósk, Inga, Hanna, Óskar Ingi, Rakel Anna, Yngvi Á., Villi, Hjördís, Stefanía, Alexander, Þráinn, Gunnar Már, Skarphéðinn Ó., Valgerður, Ásta María og Obba. Að sjálfsögðu voru Kalli, Íris, Fanney Fjóla og Lóa Lind líka á staðnum.

Sunnudagur 11. nóvember 2012
Kalsalegt var þegar við hittumst við Laugardalslaugina á þessum sunnudagsmorgni. Félagar birtust einn af öðrum og tíndust í göngu. Það var eins og fyrri daginn, sumir fóru langt ... og allt það. Flestir fengu súrefni og hita í kroppinn þótt ekki væri nema að sitja í bílnum! Allir stormuðu svo í kaffi á Rauðalækninn. Mikið fjör og mikið gaman! Ekki er að spyrja að yngstu Vegmóðsfélagarnir stálu senunni. Boðið var upp á matarlegt og gott Vegmóðskaffi „a la Svana“ og Reynir. Nutum við svo góðgerðanna undir notalegu rabbi um eitt og annað.

Nú verða félögum gerð góð skil: Þeir sem gengu voru Kalli, Íris, Hannes, Fanney Fjóla, Lóa Lind (í kerrum!), Þóró, Ásta María, Svana, Inga og Obba. Þeir sem komu hjólandi voru Jóhannes Þórólfur og Sævar. Svo voru þeir sem komu keyrandi og löbbuðu upp tröppurnar: Hörður, Reynir, Ninna, Valgerður og Skarphéðinn. Aðalatriðið var að koma og hitta ættingja og venslamenn. Amen eftir efninu.

Sunnudagur 9. desember 2012
Við hittumst fyrir utan hjá Ingu í Logalandi. Það var eins og fyrri daginn … langt … lengra … lengst! Mikil hálka var, en logn og ágætis vetrarveður. Misjafnir voru tilburðirnir á svellinu en allir komust þó heilir í hús og aðeins súrefnisríkari! Hlýtt og jólalegt var í Logalandinu og gaman saman eins og venjulega. Röbbuðum við svo saman yfir rjúkandi kaffi og frábæru meðlæti, eiginlega „bröns“. Ljómandi notaleg stund.  
Mætingarlistinn:  Ninna, Dolli, Sigga Ósk, Kalli, Íris, Fanney Fjóla, Lóa Lind, Valgerður, Skarphéðinn Ó., Ásta María, Reynir, Svana, Dísa, Ásgeir, Ingibjörg, Svanbjörn, Jóhannes Þórólfur, Obba og að sjálfsögðu gestgjafinn Inga.

Vor 2013
Sunnudagur 27. janúar 2013
Félagar mættu fyrir utan hjá Ástu í Berjarima. Kalsaveður og hálka. Vorum leidd á upp-hitaðan breiðan göngustíg sem var alveg frábær. Eins og fyrri daginn gengu sumir langt, aðrir stutt og sumir ekkert! Alla vega hittumst við öll í Vegmóðþorrablóti hjá Ástu Maríu og Svönu Birnu. Mæting var bara nokkuð góð og gæddum við okkur á þorramat og „einhverju sætu“ með kaffinu á eftir. Farið var í spurningaleik þar sem yfirleitt voru fjórir saman í liði. Ásta María las spurningar og við áttum að svara. Leikar fóru svo að Kalli og co sigruðu en „lítill njósnari“ frá þeim var á stjái í kringum okkur! ☺ Skemmtum við okkur konunglega og nutum þess að vera saman. Góðar og hlýjar móttökur húsfreyjunnar höfðu jákvæð áhrif á líðan félagsmanna. Ljómandi góð samverustund og fóru allir glaðir heim.

Þeir sem mættu voru: Skarphéðinn J., Jónas Hilbert, Þorbjörg S., Hörður, Sævar, Kalli, Íris, Fanney Fjóla, Lóa Lind, Svana, Reynir, Arnór, Obba, Jóhannes Þórólfur, Ninna og að sjálfsögðu Ásta María og Svana Birna.

Sunnudagur 17. febrúar 2013
Í Víðihlíð … í Víðihlíð … trallala! Já, við hittumst í Víðihlíð og gengum inn í Fossvogs-kirkjugarð. Ágætis veður og gott að ganga. Það var eins og fyrri daginn: sumir gengu upp og niður (eða reyndar niður og upp!) en aðrir beint. Alla vega var útiveran góð. Eftir að hafa skoðað „hænurnar þrjár“ var gengið til stofu! Þar biðu okkar kræsingar að hætti Valgerðar og Skarphéðins Ó. Mikið fjör og mikið gaman. Mesta athygli vöktu „ljósálfarnir fimm“ s.s. þær yngstu í hópnum! Höfðum öll ánægju af andlega fóðrinu sem og því líkamlega! Bara reglulega gaman.

Vegmóðsfélagar sem mættu: Ninna, Sigga Ósk, Dolli, Inga, Guðrún Lára, Valgerður Elín og Margrét Lára Snorradætur, Elín Birna, Lára Sóllilja Pálmadóttir, Kalli, Íris, Fanney Fjóla og Lóa Lind Karlsdætur, Svana, Ásta María, Reynir, Jóh. Þórólfur, Obba og að sjálfsögðu gestgjafarnir Valgerður og Skarphéðinn Ó.

Sunnudagur 12. maí 2013
Farið var austur í Lyngholt í þessu líka ljómandi veðri í lokagöngu Vegmóðs, á þessum vetri. Skipt var liði þegar komið var á staðinn og Jónas Hilbert gerðist leiðsögumaður þeirra sem gengu upp í Kálholtskirkju. Var hún skoðuð undir leiðsögn leiðsögumannsins. Þorbjörg var leiðsögumaður þeirra sem fóru að skoða litlu nýfæddu lömbin. Var hún snör í snúningum að handsama lömbin svo þau gætu fengið strok og blíðuhót frá mannskapnum. Sameinuðust svo allir í Vegmóðskaffi hjá Brynju og Skarpa. Þarf varla að taka fram að meðlæti og móttökur glöddu maga og sinni. Meðan sólar naut var brugðið á leik úti á verönd og hlaupið og leikið sér á túninu. Gleði ríkti í hópnum bæði hjá ungum og öldnum. Í alla staði ánægjulegur dagur. Kærar þakkir.

Mættir voru: Ninna, Dolli, Hanna, Óskar Ingi, Rakel, Yngvi, Skarpi Ó., Valgerður, Kalli, Íris, Fanney, Lóa, Svana, Reynir, Ásta María, Svana Birna, Sólveig, Hörður, Þóró, Jóh. Þórólfur, Obba, Brynja, Skarpi J., Jónas Hilbert, Þorbjörg og Ingunn.



Haust 2013

Sunnudagur 20. október 2013 
Fyrsta Vegmóðsganga haustsins. Farið austur í sumarbústað Kalla og Írisar í góðu veðri, logn en aðeins kul. Gengið „hring eftir hring“ en allir brutust út úr hringnum og í ilmandi pönnukökukaffi með meiru. Félagar hressir að vanda en ég lagði þó fyrir spurninguna: „Nennir einhver að vera í þessum klúbb áfram?“ Eftir smá þögn komu margar hendur á loft, s.s. já, já! Gæddum við okkur á ljúffengu meðlæti ásamt blessuðu kaffinu, sumir með te! Reglulega notaleg stund og ekki skemmdi útsýnið fyrir. Minnstu börnin algjör augnakonfekt og þau næst yngstu eins og „súkkulaðirúsínur“! Kærar þakkir.

Mætingarlistinn hljóðar svo: Ninna, Dolli, Skarpi Ó. (afmælisbarn), Valgerður, Gunnar Már, Telma, Þráinn Máni, Reynir, Svana, Ásta María, Obba, Hörður, Sævar og Ingvar Guðmundsson (pabbi Írisar). Gestgjafarnir voru svo Kalli, Íris, Fanney Fjóla og Lóa Lind.

Sunnudagur 17. nóvember 2013 
Mjög gott og fallegt vetrarveður var þegar Vegmóðsfélagar hittust við Farfuglaheimilið við Sundlaugarveg. Meira að segja „allt of gott veður til að ganga“ a.m.k. miðað við „Norðurpólsfatnaðinn“ sem sumir voru í. Að þessu sinni var gangan þrískipt. Maður verður að trúa því ☺  Einn hópur gekk á „réttum stað“, annar hópur gekk uppi í Árbæ og þriðji hópurinn renndi sér á þotum, skammt frá BUGLI. Alla vega komu göngumenn fullir að súrefni og „með glaðvöknuð“ andlit úr göngunni. Fjórði hópurinn kom akandi úr Rangárþingi og fær prik fyrir það. Að göngu lokinni gæddum við okkur á kaffi og fínu meðlæti, jú og gosi, hjá Svönu og Reyni.

Þá er það mætingarlistinn: Svana, Reynir, Ásta María, Jóhannes Þórólfur, Sævar, Karl Óskar, Íris, Fanney Fjóla, Lóa Lind, Skarphéðinn J., Jónas Hilbert, Þorbjörg S., Ingibjörg, Hörður, Ninna og Obba.

Sunnudagur 8. desember 2013 
Fyrst var það slydda, síðan grenjandi rigning en í Jólaþorpið í Hafnarfirði fóru Vegmóðsfélagar. Og viti menn, það stytti upp um leið og við stigum út úr bílunum! Sást meira að segja „smá“ í heiðan himinn og var svo á meðan við gengum um Jólaþorpið að skoða og sumir að kaupa. Þegar byrjaði að rigna drifum við okkur inn í bakaríið í Firði. Fengum við okkur hressingu og spjölluðum saman. Ánægjulegt hvað margir mættu og gladdi það mitt „unga“ Vegmóðshjarta! Gleðileg jól og kærar þakkir fyrir samveruna í Vegmóði á árinu sem er að líða.

Þeir sem komu voru: Ninna, Skarphéðinn Óskarsson, Valgerður, Kalli, Íris, Hannes, Fanney Fjóla, Lóa Lind, Reynir, Svana, Ásta María, Obba, Skarphéðinn J., Jónas Hilbert, Þorbjörg S., Berglind, Sólveig og Hörður.



Vor 2014

Sunnudagur 19. janúar 2014 
Þorri var blótaður hjá Ástu Maríu í Berjarima. Ljómandi gott veður og fínt að ganga á klakalausum stígnum á milli húsanna og þar eru meira að segja bekkir. Að göngu lokinni var tekið til matar síns. Ásta María var búin að leggja á borð og sinna sínum skyldum! Ninna kvað sér hljóðs og sagði sögu af „Holtinu“ með hjálp félaga. Að sögunni lokinni  brast á Vegmóðs skellihlátur. Þá var komið að Ástu Maríu með „spurningaleikinn“ sem nú var í vísuformi og áttu orðin að finnast í hverri vísu fyrir sig, en þær voru fjórar. (Það skilur enginn þessa skýringu nema sá sem var viðstaddur!)  Ekki leist mönnum á, en skipt var í lið. Leikar fóru svo að meistarar úr leiknum „Druslum dagsins“ urðu Inga og Obba, með þrjú rétt svör. Meistarar í fyrra urðu Íris og Kalli með aðstoð dætra sinna! Var bara létt yfir mannskapnum og alveg frábært að hittast og eiga stund saman. Takk Ásta María fyrir notalegheitin og húsaskjólið.

Félagar sem mættir voru: Jónas Hilbert, Þorbjörg, Skarpi, Hörður, Obba, Inga, Ninna, Dolli, Kalli, Íris, Fanney Fjóla, Lóa Lind, Reynir, Svana og húsráðandi Ásta María, einnig hittum við Svönu Birnu og Arnór „hennar“. 

Sunnudagur 16. febrúar 2014
Farið í Vesturbæinn og gengið á Ægisíðu í miklum kulda en sól. Fórum fljótlega inn til Ingibjargar í nýju fallegu íbúðina hennar, íbúð með miklu útsýni. Sátum yfir góðum veitingum og hlýjuðum okkur að utan og innan. Gaman að koma til Ingibjargar. 

Þeir félagar sem mættu voru:  Ninna, Svana, Reynir, Ásta María, Kalli, Íris, Fanney Fjóla, Lóa Lind, Obba og auðvitað Ingibjörg. Dísa og Ingibjörg dóttir hennar komu gangandi að heiman rjóðar og sællegar …

Sunnudagur 30. mars 2014
Fórum á Selfoss til Telmu, Gunnars og barna. Sól, autt en kaldur vindur. Gunnar ætlaði með félaga í pílagrímsferð sem hefði tekið allan daginn! Gengið var í u.þ.b. klukkustund og var þá ákveðið að stytta gönguna og koma sér í hús! Gangan var mjög hressandi og eins og venjulega þá gengu sumir langt, sumir ... og allt það! Alla vega skiluðu allir sér í hús þar sem tekið var á móti okkur með hlýju og góðu meðlæti í nýja húsinu þeirra við Móhellu. Mikið var spjallað og hlegið saman „as usual“. Mjög góður dagur. Þökkum kærlega fyrir okkur.

Þeir sem komu, voru: Ninna, Dolli, Inga, Kalli, Íris, Fanney Fjóla, Lóa Lind, Svana, Reynir, Ásta María, Skarpi J., Jónas Hilbert, Þorbjörg S., Obba, Hörður og svo húsráðendur Gunnar Már, Telma, Sesselja Sól og Þráinn Máni.



Sunnudagur 27. apríl 2014
Vegmóðir hittust hjá Húsdýragarðinum í glampandi sól og „sumarlegu“ veðri. Mikilar framkvæmdir standa fyrir dyrum við aðalinnganginn í garðinn og gengum við að hliðinu við Fjölskyldugarðinn og var hleypt þar inn. Stormað sem leið lá upp til hægri og yfir brúna og inn á veitingastaðinn. Fengum okkur í gogginn og lögðum svo í göngu og „setu“ í garðinum. Börnin, létt á fæti, skokkuðu um og minntust fyrri stunda í garðinum. Farið í vísindatjaldið, í lestina, í aparóluna, sjóræningjaskipið og á trampólínið. Dýrin smá og stór litin augum og selirnir alltaf vinsælir. Sátum svo í sólinni í langan tíma en börnin sprönguðu um. Við nutum samverunnar í botn! Frábær dagstund.

Vegmóðir sem mættu voru: Jónas Hilbert, Þorbjörg S., Hörður, Svana, Reynir, Ásta María, Ninna og Obba.

Sunnudagur 25. maí 2014
Lokaganga Vegmóðs þetta vorið var í nágrenni Fögruhlíðar, bústaðar Skarpa Ó. og Völlu, við Vörðufell. Til hamingju með þennan fallega bústað. Flestir mættu um kl. 13:00 og gangan hófst svo um kl. 13:15. Þeir sem „heima“ sátu nutu útsýnis úr þessum glæsilega bústað og tóku forskot á sæluna og fengu sér kaffi, gos og meðlæti. Þegar allir voru komnir í hús var rabbað og hlegið út í eitt. Mæting var mjög góð og virðist sem fleiri mæti, því lengra sem keyra þarf úr borginni! Kærar þakkir fyrir hlýtt viðmót, gott meðlæti og góða skemmtun.

Ánægjulegu vetrarstarfi er lokið og mun ég (Obba) ýta við ykkur í haust og hefja gönguna í miðborginni með því að fara upp og niður brekkurnar í Grjótaþorpinu.

Þeir sem komu, voru: Inga, Ninna, Dolli, Lóló, Hanna, Óskar Ingi, Ingvi, Kalli, Fanney Fjóla, Lóa Lind, Þráinn, Guðrún Lára, Snorri, Valgerður Elín, Margrét Lára, Elín Birna, Pálmi, Lára Sóllilja, Reynir, Svana, Obba, Skarpi J., Jónas Hilbert, Þorbjörg S., Hörður og að sjálfsögðu húsráðendur, Skarpi Ó., og Valla.

